amanoisuno/poet huggingface dataset:
贈趙月麓之霅 衛宗武
乍合成乍離，歲月何飄忽。重來吾愈老，喜復遂良覿。月麓號新改，簪裳亦殊昔。議論羲皇前，咳唾煙霞出。囊中詩一編，語到不可及。清圓粲珠璣，雅正諧呂律。新吟多感慨，能使鬼神泣。洗耳聽談玄，有言皆造極。豁然啟其蒙，不覺膝欲屈。一碧涵千峰，吳興山水窟。來辦結構資，丹砂鑄僊骨。魯公千載祠，已仆誰復植。新宇儻落成，端莊厲忠直。滔滔姦佞夫，見使心怵惕。雖爲老氏徒，未廢儒者術。我有招隠廬，亦足以棲白。安能挽之留，共勘先天易。
送人 衛宗武
荆璞雖未琢，須成圭璧珍。嶧桐雖未弦，須奏雲和音。抱此材質良，識真豈無人。薦進居禁嚴，持美以效君。永爲廊廟器，陋彼瑚璉陳。胡然久賢勞，展驥滄海濱。
送林松壑 衛宗武
彈鋏歸來乎，暫作蘇臺客。昂昂歲寒姿，依然返故壑。詩卷浩千萬，斗大室難著。往哉掣巨鰲，肯戀華亭鶴。
答野渡墊賓并其子和篇 衛宗武
唐人尚五言，秀句推柳塘。復有善鳴者，鷄鳴傳遠商。氏名幾百載，郁若蘭芷香。詩來破餘暑，如挹風露凉。芬敷富辭藻，鮮碧逾叢篁。鋪張几案間，蔚爲前修光。讀之律呂諧，擊拊鳥聲鏘。可踵翰林白，未遜太史黄。東屏斯文主，書傳撐滿腸。固宜蘇門客，而有晁與張。豈但如昔人，風雅能補亡。胸中千萬篇，浩若五穀穰。况復有小坡，氣習遺膏粱。書林惟日涉，藝圃無時荒。內有芳潤融，外蔑聲色戕。篇章雖後至，巖菊擅晚芳。又類秋芙蕖，水鏡臨夕陽。顧惟糠粃揚，凜負荆棘芒。嘆予以詩隠，貨藥猶韓康。何時天朗清，共泛蘭亭觴。
贈白湛囦 衛宗武
老窮蟄一室，獨與聖賢對。禰刺倏在前，喜有佳士至。此客可曾有，良覿今乃遂。夫豈燥濕同，未易折柬致。鄉鄰道不謀，咫尺楚越異。張范志苟合，千里盟弗背。蟠木何假容，猗蘭蓋仝味。吟詠浩篇章，口誦卷壓几。湛然珠在淵，晨夜光明媚。譜接唐人傳，句與唐人儷。滿貯風月襟，迥絕煙火氣。筆下戲羣鴻，尤跨虞薛輩。樂哉得新交，風期從此契。張鼓於越門，聊爲歲月記。
即席贈太陽山極圓上人 衛宗武
招提幾百載，其來自唐室。屢此繫扁舟，過門不暇入。豈圖今之行，招携敘舊室。遂停欲歸櫂，重整倦遊屐。粵昔有高僧，斯地曾卓錫。湛然一方泉，千歲停寒碧。古殿倚太陽，佛光含慧日。巍巍屋上峰，森森庭下杓。禪房窈且深，竹樹尤靜密。開尊具濁饌，領客日至夕。久要亦所難，此意豈易得。探囊出詩章，往往名勝筆。誦詩所以名，極圓而圓極。
錦山自杭來詩呈鄉曲共舉月集 衛宗武
歲月易以邁，羲娥不停旋。憶昔聚嬉戲，縞髮今盈顛。日往而月來，壯逝老至焉。交情貴浹洽，良辰忍棄捐。簪舄要時集，尊俎宜相先。聞風益所無，議論攻其偏。急難援心勇，友助勞斯宣。里閭皆吾與，疾苦毋吝言。惠利苟可及，念勿遺顛連。杜門惟獨善，此見恐未然。良朋去七載，歸錦榮山川。盟鷗思海上，訪鶴來雲邊。胸中五千卷，筆下琳琅篇。尤當會以文，雅好庶不愆。真率月有集，舊典猶可沿。洛社多尚齒，尚齒則未便。何如倣修禊，少長無拘攣。光風獵獵長，萬象皆暄妍。四時有佳致，陵谷縱變遷。山巔或水際，竹下并花前。高吟吐風月，逸氣噓雲烟。煩襟可洗除，芳景宜留連。毋徒嗟百罹，一笑觴互傳。
贈龍虎山甘道士 衛宗武
袖携尺素書，遠從上清至。胸涵龍虎象，語带煙霞氣。千古夔牙音，指下發其秘。爲鼓桃源行，桃源何處是。
和南塘貽林丹巖古風時丹巖館郊外 衛宗武
丹巖今良士，南塘古當時。館餐未有適，義圖以助之。渠渠推轂心，終莫副所思。遇合各有緣，天只非人爲。裴回明月枝，乃在海一涯。一字以拔人，我慚蔡子尼。遂使文字交，遠邁爲人師。騷壇不可即，比興安所施。唱酬懷舊章，絢若辭藻摛。細玩二君詠，形神坐欲馳。蹤跡有聚散，情意無盈虧。非晚即簪盍，寧久成訣離。停雲思親友，且和淵明詩。
夜坐待月次日補吟 衛宗武
瑶壇禮碧虛，返次羽人坐。引脰延月華，吞吐隔翠嶞。衆吻盼流芳，冉冉忽透過。大規雖微虧，猶喜鏡未破。浮翳從何來，掩蔽仍不果。連巒一色浄，清輝千里播。爽塏入襟裾，光明生咳唾。詩翁於此時，枯腸正無奈。愧乏雲錦章，翻然乃高卧。斯辰悵有懷，無語坐偷墮。今夕冰輪升，不吟則不可。預解素娥嘲，免謂翁負我。
再用韻答和者 衛宗武
依山構靖廬，雖陋亦可坐。幽林隔塵囂，邐迤八九嶞。時來友高士，一歲知幾過。野花薰醉醒，山鳥啼夢破。何莫匪真詮，豈爲崇小果。頗喜仙侶稠，可使玄風播。道腴足雋永，世味等涕唾。谷神儻不死，造物何能奈。多君從我游，白雲肯分卧。第嗟屋宅壞，殆類甑已墮。內煉悵莫成，服食其或可。伯陽丹鼎餘，刀圭分贈我。
慰張石山幼子亡 衛宗武
無子雖可悲，有子未爲喜。斷以釋子言，莫非假合耳。杜陵詠爲麟，瑞物能有幾。昌黎謂之梟，惡德乃類是。無之恐無後，有之亦爲累。苟非弗克肖，曷若聽其逝。顔路之亡回，宣尼之喪鯉。此皆長而賢，痛甚于幼死。夷甫雖嘗云，情鍾在我輩。過哀亦奚爲，安有復生理。子夏空失明，季札號知禮。吾友方盛年，何憂乏良嗣。
和友人新陽韻 衛宗武
生機天地寧終藏，剝極復反開新陽。陽明漸進陰濁散，輝光萬象熏佳祥。不必晷驗度合表，不必風問來何方。朝廷有道雨暘若，滿家五穀歌穰穰。占年梅映臘雪瑞，回暖柳拂春晝長。願君多送錦繡句，爲我一洗冰炭腸。陽春一曲和蓋寡，媿我蕪陋匪報章。獨思愁嘆接田里，安得擊壤衢遊康。
爲徐進士天隠賦辟穀長吟 衛宗武
物盈宇宙皆有窮，一氣先天常浩浩。榮華富貴能幾何，百歲光陰如電掃。開闢由來莫幾年，聖哲英雄骨俱槁。勳名蓋世文瑞時，豈若玄玄窮徼妙。古仙率多山澤癯，方平通經後從老。伯陽隠士著參同，援述宣尼辭可考。人身口腹乃大患，舉世凡夫爲此惱。厚味腊毒尤傷生，甘旨肥醴偏害道。學仙萬慮要屏除，有累俱爲方寸擾。希夷辟穀功始成，抱朴休糧法宜效。所以丹丘諸羽人，莫不餐松茹靈草。誰云不食胃徒空，入道門衢此爲要。天隠良士工詞章，經傳百家仍探討。孰知抗志乃松喬，濁利浮榮非所好。年當强仕舍壯圖，勇辭館餐棲窈窱。欲仁仁至天所資，道藏仙方過鴻寶。衛生有藥可忘饑，不愁煮字那能飽。一從易置冰玉腸，不假青精顔色好。會驅乾馬及坤牛，捕虎擒龍歸鼎竈。易骨洗髓由此基，三島十洲輕可到。縱未能嘗方朔桃，亦須先致安期棗。世儒悉被客塵迷，志在衣錦而食稻。惟君高蹈出凡流，見謂秋陽同皜皜。
和野渡賦雙竹松梅古風 衛宗武
挺然昂霄蟠澗阿，彼美松者非凡槎。千林摇落乃孤秀，舞春楊柳徒傞傞。翛然照水溪一涯，彼美梅者非凡葩。冰姿皎潔抱清獨，漫山桃李徒繁華。昔人品題信不苟，每以此木配此花。伊誰挈置小盆盎，高標盤曲良可嗟。然雖矯揉失真性，幽香貞色仍堪誇。况分瑞竹與鼎立，歲寒之侶何以加。竹尤挺特過二者，逸鞭吐秀如蘭芽。兩枝撐出露頭角，一類襁褓髻未丫。於中此更拔其萃，似覺小異如孟嘉。會從尺寸達尋丈，摩拂穹漢生雲霞。可親雅與書帙稱，相對慎勿肉食奢。君之取友莫此尚，此友寧久留君家。須知調鼎待佳實，豈但水影誇橫斜。須知大才作隆棟，豈但古幹森虬蛇。虛心勁節豈無用，寧在楚楚儀容佳。爲龍致雨行矣神，變化轟雷掣電與世驅姦邪。
與卿寓登多景樓口占立成 衛宗武
世稱斯樓天下奇，雨餘振履此遊適。埋頭旅舍氣弗蘇，一見端能洗湮鬰。連岡三面作襟袖，洪流千里在履舄。俯窺萬井若棋布，前閲千帆似梭擲。銀濤湧出丹碧居，金焦兩山相對立。羣陰解駮宿靄收，放出脩眉數峰碧。景名多景名不虛，似此江山何處覓。凭欄一笑問波神，欲舉歸帆在何日。
和張石山古風約郊行 衛宗武
乾坤空闊幾由旬，仁氣坱圠熏爲春。郊原萬象列綺繡，華哉規令方施行。舊年與花嘗有約，肯倦携筇并躡屩。近來時事與花違，一任自開還自落。此時何地可維舟，難效山陰禊事修。醉吟有樣猶可法，隨處可留無不留。欲縱清遊先蠟屐，剩擬一造芝蘭室。料應紅紫尚餘芳，但媿平章無健筆。折簡支郎盟在前，期弔野王今幾年。或行或止若有制，人不自由殊可憐。轉頭點點飛紅雨，美景良辰那忍負。大篇短牘重招邀，起往從之其敢後。但嗟戴笠與乘車，昔騎紫馬今無馿。榮華消歇與春盡，寵辱不動心如如。
和野渡爲青溪賦 衛宗武
好士不論親與疎，絕甘分少寧求餘。孔程一見便傾盖，懽如故舊其非歟。世多奇俊無南北，平昔可曾致佳客。吾鄉良友無出君，二仲之交猶欠一。青溪人瑞名聞揚，劍氣上射牛斗光。淋漓筆下走風雨，其勢浩浩聲浪浪。雙鵠俱堪儕野鶴，宜與翺翔天地廓。一爲羈羽一仝巢，羈者飛來慰寥寞。人生遇合天實爲，遠方朋來從爾思。但親益友非損友，何間新知與舊知。吾儕氣臭在投合，有來館粲須延納。不妨北海常開樽，豈但休源乃施榻。我家有竹門可款，植此不徒悅俗眼。批風抹月待嘉賓，絕勝肉食供朝晚。嵇呂交情雖似漆，千里相遇難再得。何如耆俊里社仝，時得親薰才學識。
鶑花吟爲良友作 衛宗武
羽族競繁聲，倉庚尤善鳴。喧啾百喙忽奏雅，盡洗盈耳箏竽音。芬菲芳事畢，木芍藥晚出。於中姚魏更傾城，掃退目前頳紫色。轉眼韶華便欲休，恨無長繩繫春留。一春嫵媚在花鳥，常恐易逐光陰流。浮蕩誰家挾彈子，飛丸巧中俄摧翅。封姨底事苦禁持，飄摇欲使無完蔕。可嗟凡卉與凡禽，遂情快意何紛紛。不思物惡傷其類，爾形爾氣非同羣。歲購名葩不常遇，日聽好音能幾度。寄與東君力遮護，勿使凋零同臭腐，不然辜負鶑花主。
爲徐太初友人陳府判賦梅居餞行 衛宗武
青鞋不踏孤山路，辜負逋花今幾度。那知別有姑射居，衆謂孤山未必如。夙昔名傳尤願見，渴想此仙難覿面。朋來滿口譽風神，儼若眼底逢佳人。枝間獨具先天易，惟有太初心默識。雅遊擬問古航船，索笑相親須有緣。閒中積歲玩風月，虐甚祁寒飽霜雪。此往春浮雨露香，歸來萬玉爭輝光。
墓松既夷所餘無幾方植松秧自賦 衛宗武
重來丙舍歲三易，翠巘插空仍兀突。喬林鬰蓊殲斧斨，一二僅存於百億。參差歷落更孤秀，不假依憑而挺立。宛如九老瑞唐朝，又類耆英隆宋室。合茲異代衆君子，仙去一朝於此集。千夫束手何敢向，萬牛回首難容力。已芟嘉植勿復論，壽此佺期不朽骨。稚松匝地散新秧，頭角森森紛羽翼。他年雨露飽沾濡，滿鼻珠璣香習習。會須百尺長龍身，仍復層林森鳳翼。作詩聊記角弓章，子子孫孫永培植。
和南塘詠梅 衛宗武
剝極大冶如死灰，潛陽初動生意回。沖融一脉貫萬彙，物有清氣拂斗魁。嘉植幾世培其栽，孤芳欲折猶裴回。此花消得酒百杯，料君恥與紅紫偎。祇應兩屐磨蒼苔，豪飲豈惜玉山頹。醉中兩手敲復推，句成不假擊鉢催。青皇襟量何恢恢，任教殘臘偷春來。暗香明艷無纖埃，俯視衆植爲陪臺。紛紛盆盎見古罍，千花錦繡徒成堆。天然不假冰玉裁，歲歲爲渠青眼開。
過瓜洲 衛宗武
偉哉千里萬里流，衮衮其來自巴蜀。奔騰澎湃入尾閭，勢雄何啻吞百谷。金焦對峙兩鰲浮，千頃玻瓈浸其足。光生金碧殿閣湧，氣蒸紫翠林叢沃。附庸更有小陂陀，東晉詩仙卧其麓。穹龜長蛇簸風雨，鬼怪神奇不可觸。地靈設險莫此如，此天所以限南北。江山終古無變遷，世運如輸幾翻覆。英雄滅沒去不反，人事紛輪轉相續。嗟予蟄處幾二紀，殆類龜藏蝸局縮。茲來雲夢氣可吞，浩蕩乾坤在吾目。靴紋獵獵日流輝，鬟黛葱葱雨初沐。沙禽雲鳥自往來，浪舶風帆互征逐。野芳零落舞殘紅，汀草蒙茸漲平綠。爛然宇宙一丹青，絕勝鵝溪千畫幅。歸舟那得大如川，載取江頭春萬斛。
和陸象翁以梅配竹 衛宗武
駢頭始生爲籜龍，森然而立列羣玉。琮琤有韻天籟鳴，蓊鬰成陰雲氣簇。楚楚少年來自河，猗猗君子瞻彼澳。其實曾致雛鵷來，其枝可留棲鳳宿。月香水影猶更奇，彈壓春花千萬屬。羞爲西子事塗抹，喜作道韞淡粧束。不居驛路即溪橋，好傍巖腰與山腹。謂宜作妃以相從，雅韵幽姿俱不俗。此君何以待美人，翠帷重重富羅縠。美人何以奉此君，碎玉明珠不論斛。於中更有無價香，迥勝龍涎與麝馥。此君挺特氣不凡，美人窈窕姿尤淑。執柯者友秦大夫，不煩月老繩紆足。且善爲醪以合歡，味過蒲萄及醽醁。梅之所見乃不然，謂恐爲人所指目。從來潔白不可溷，每鄙仙人華萼綠。彼固無慊爲丈夫，予寧屈體而雌伏。不如仍作歲寒交，永爲貞女甘幽獨。
自王園歸約諸友山行 衛宗武
天不憐我老且貧，荒逕不可酬華春。遂令東里互邀致，借之雙圃娛芳辰。癡雲釀雨雨旋止，霽日含輝更清美。花間盡晷得盤桓，但費東君爲料理。歸來未久簷溜傾，乃信造物真有情。十分淑景一分在，但願從此天開明。一方一曲春有限，芳菲未足舒老眼。扁舟遠欲逐清華，錦繡山川窮勝賞。維此林巒地雖窄，聳秀流芳亦不惡。安得良友相追隨，步屧生香徧行樂。只恐囊無賀老詩，不愁屐費阮生蠟。
五雲詩 衛宗武
千巖萬壑東南美，中有一山尤秀偉。伊誰衣被以佳名，非霧非烟騰瑞氣。有人於此曾課書，出山能士爲寫圖。風林泉石振清響，佔畢吟誦聲難模。聚爲胸中綫五色，不補衣裳華衮黻。迺作江湖漫浪遊，奮藻揚葩肆吟筆。文爲人瑞要瑞時，時不與我文奚爲。何如抱書還舊隠，姑頌楚橘歌商芝。吾衰一字不解作，平生學殖嘆荒落。爲儒無用擬修玄，徒想仙人五雲宅。
春歸 衛宗武
紅飛綠膩晴晝遲，木香滿架柔條披。芳菲過眼能幾日，娛樂常少多憂悲。東君歸計何太早，四序光陰如電掃。今年花謝復明年，祇使看花人易老。蕭然白髮朱顔蒼，競春肯學兒童狂。不如坐對歲寒木，清談與客窮書囊。
送龍孝梅過上海及見郊外巨室 衛宗武
宇宙清淑物絜齊，春工告成青帝歸。雲縫霧織翠萬幄，尤勝紅紫芳菲菲。高人出郊窮遠目，一童兩屐隨所之。五茸三泖在指顧，收攬萬象歸詩脾。袖中三尺貫牛斗，劍光到處神魂悲。肘間更有不傳妙，禍福隠奧能前知。高門懸薄奚待往，候迎紫氣爭先馳。此行直須訪海若，揮斥物怪搜珍奇。連鰲自可赤手取，何用釣犗五十爲。十洲三島不難到，御風騎氣從安期。願君斯遊姑少遲，爲我六月開南枝。
和唐人惜花韵 衛宗武
一年最是花時好，花開莫待鶑呼老。有酒對花勿草草，清唱美人眉淡掃。一觴一詠要相當，櫂船喚取黄頭郎。川原紅紫相低昂，載取十里春風香。
新暑賦西軒竹 衛宗武
此君與我同襟期，延致屋宅西南維。涵濡雨露歲未半，柯葉深茂華而滋。恍疑神士萃庭宇，旌𣄛羽蓋紛交馳。非箏非竽發天籟，不湍不瀨含風漪。綠光到眼冰雪潑，頓令六月無炎威。何須挹爽置象簟，不假去熱施龍皮。挺然直節異凡植，四時不改琳瑯姿。翛然雅致滌萬慮，一塵不染珊瑚枝。明蟾寫真銀散彩，騰烏弄影金流輝。千林剝落氣愈勁，更好雪壓并霜欹。無山無水自幽勝，雨天霽景俱相宜。方嗟此地翳草莽，幻出臭腐爲神奇。恨無與可圖作幛，消得坡老模成詩。中虛而靜有隠德，妙氣獨有予心知。年今七十諸妄屏，久壓花本芳菲菲。締交惟汝與松杓，嘯風吟月相追隨。願言棲鳳同作伴，慎勿化龍隨所之。武公勳業我所媿，猶覬老壽幾耆頤。
次韻憫雨 衛宗武
百穀仰雨而蕃滋，乃穎乃苞乃成實。鍤雲方喜高下齊，大田俄報東南坼。民窮至此噫亦甚，無年餓死其無日。佛靈猶未致涓流，人力焉能施寸尺。况當十室九室空，可堪百里千里赤。仰天無路扣彼蒼，望雲自旦尋至黑。一歲不稔百沴生，所憂豈止人艱食。聲嗟氣歎方載途，屈莫求伸枉莫直。繇來有感則有應，影響一機端可必。時遷事改理不移，今日天工豈殊昔。烹羊乃雨古語云，何假雷師起河伯。調元贊化更有人，怪魃螟蝝俱蟄跡。人心既悅天意從，利澤須能致甘澤。油然沛然苗勃興，奚用象龍施五色。
賦竹深處 衛宗武
淇園既往不足論，渭川徒多未足貴。森然玉立闢幽深，彌望恢恢有餘地。何異東亭手親植，遂使南陽日清閟。綠雲障日間弗容，翠濤翻空杳無涘。冥冥韓林靜而秀，窈窈蔣逕深且邃。洗清袢暑迥莫留，截斷俗塵飛不至。何須層冰置几案，自然凉氣生衣袂。吟弄風月騷人徒，伯季松梅歲寒味。於斯二仲可論交，誰爲六逸宜邀致。何時徒步許直造，著我其間同一醉。祇恐君疑庾亮來，角巾豈免還私第。
宣妙墳院古柏 衛宗武
古來喬木産墓宅，新甫之儔匪凡質。風梳雨沐三百年，聳壑昂霄過千尺。孤標屹立獨擎天，繁柯偏重常傾日。蒼皮剝落節理堅，挺挺長虬初蛻骨。我來屢見此崛奇，摩挲老眼增雙碧。吁嗟松檟幾遷易，拱者芟夷新者茁。青青惟此貫四時，物換人非飽更歷。栽培意有天地根，不然守護資神物。須知碩果不徒存，天佑吾宗當默識。公侯復始此其符，衮衮人英須輩出。偉才未許萬牛挽，香葉擬留孤鳳集。千秋要與此山存，世世宗盟共封植。
和新篁韻 衛宗武
竹君清絕潤於玉，譜牒出自淇之澳。移根分種置吾廬，纔隔樊牆即家塾。塾之所有無非書，師友摛文剪其蕪。此君兒郎趣亦雅，駢頭相過紛鋪舒。鮮鮮綠色照鄴架，駸駸宗祖可方駕。鈎章題品得騷翁，倍使新篁長光價。矛甲鏦鏦看擊雲，未遜六千君子軍。琅玕一一如椽大，此中更有風月存。巨細何異公領孫，低昂尤若主承賓。有賓如君誠可人，西窗六月暑如焚。會見爲君滌除熱惱來凉薰。
墳院新篁  其一 衛宗武
琅玕挺秀徑尺盈，森森直上摩蒼冥。封培保護猶重器，歲餘二十林方成。繩繩孫子更傑出，遠過鼻祖尤輪囷。蔚然翠羽漸成葆，稚者碧玉初抽簪。泥塗甫見露頭角，意氣已欲生風雲。繁枝會致鳳棲止，修幹能作龍飛騰。我來其下避新暑，洒若澗壑涵層冰。清高直亮異凡種，願言世與山長青。綠漪豈但爲目玩，於焉觀德知修身。吾宗叡聖所宜法，如圭如璧揚休聲。
墳院新篁  其二 衛宗武
世更日月幾昃盈，依然有谷中窈冥。脩筠夾道互經緯，宛如一機翠織成。非繇培植得攬玩，何異不稼而有囷。籜龍个个出頭角，密者櫛比疎猶簪。嬋娟色媚已映月，團欒氣合行屯雲。雨餘尋丈忽聳拔，其上速若鳶肩騰。中邊別種相間簉，又類潤玉陪清冰。我將於此事著述，編摩自足供殺青。此君時對吐秀句，榆境亦不孤閒身。涼床滑簟午睡足，坐聽雅奏來風聲。
夏秋積雨歲用大祲長言紀實 衛宗武
四月五月淫澇積，噬嚙丘垤吞原隰。匪惟爲沼蕩爲陂，萬頃秧雲泯無跡。攢鴉聯尾空飛翻，化鰲爲城難障塞。五湖三泖欲貫通，浪接重江勢洄潏。茅茨比屋何可存，穀麥千金不論直。懦夫全室葬魚腹，强者呼儔作蟊賊。閉糴成風牢莫回，勸分有令徒無益。間存壠畝護餘苗，曾不什一于千百。旱赤堅栗刈未齊，晚紅䆉稏苞欲實。饑農競喜新穀收，一飽充腸云可必。夫何八月天瓢傾，其來震蕩而飄忽。勢如陣馬奔不停，銀溜浪浪欲穿石。直疑羣龍翻九河，小山摇撼大山兀。須臾泛溢滿中庭，平地如淵深計尺。明朝清野變白波，浩浩湯湯彌甚昔。積陰爲冷不堪收，殆類鴻濛未開闢。又如歷代政昏蒙，熏如宇宙成幽墨。飈旋霧塞晝冥冥，常俾蒼生氣湮鬰。簷間點滴無時乾，猶幸滂沱間霂霢。登場惟苦禾耳生，棲畝尚有禾頭出。深虞衮衮傾盆來，已壞垂成俱滅沒。大家蓋藏悉已空，猶恐有司徵斂急。若使租無斗斛收，卒歲輸官何自給。貧家薪桂米逾珠，待哺嗸嗸併日食。若使粒價更湧騰，寧不枕藉爲溝瘠。彼蒼亦必憫時艱，忍視斯民至斯極。我念民窮作此歌，歌此能令鬼神泣。鬼神爲我訴之天，天豈不惟民是恤。似聞誥下驅六丁，翦夷水怪殲羣慝。怒霆笑電悉屏除，抉雲推上紅輪日。更願陽烏溥至仁，大放光明照幽仄。鬰者斯通枉者伸，頓蘇民氣舒民力。洪波卷空九土晞，多稼穰穰登黍稷。庶令千里免阻饑，可反愁邦爲樂國。
立秋喜雨 衛宗武
炎炎老火燒太空，熏灼萬類勢欲鎔。高田幅裂稼已腐，低壤釜沸禾生蟲。金蛇飛走天鼓震，須臾散滅茫無蹤。火輪烈烈揚熾焰，夜鏡炯炯摩青銅。老夫望歲甚田叟，恨無神術驅羣龍。平明披衣視雲氣，霧靄四合何冥濛。沾濡俄頃遂滂沛，奔騰浩瀚猶崩洪。雨珠雨玉何足貴，雨菽雨粟亦有窮。涓流膏潤入秉穗，穰穰九穀苞其中。良疇何啻萬萬頃，一稔囷櫛過崇墉。溢爲懽聲沸比屋，洗空愁嘆蘇三農。亦知誠感斯響答，古佛之一真圓通。嗟吾年來生計蕩，殆若枯葉隨飄風。甌窶汙邪不應禱，凍餓真與窮民同。繼今甘霔願時有，鼓腹擊壤歌年豐。
用韻再作 衛宗武
一氣運行於虛空，有形孰不歸陶鎔。燠寒燥濕互爲用，功被草木并昆蟲。胡然陽亢乃作沴，豐隆屏翳俱潛蹤。炎炎赫赫勢太甚，烹煎萬有何殊銅。田疇龜坼河港斷，水車不運骨掛龍。俄驚片雲變反掌，宇宙未剖猶鴻濛。初如綫溜氣纔應，繼若瓴建聲何洪。豈徒神力能致此，意者高厚悲人窮。豐凶由數亦匪數，厥有造化行其中。年來五穀亦狼戾，曾孫之庾高於墉。祇今戶戶嘆赤立，富者恨不爲耕農。要知千人萬人心，心心默與天相通。熙熙田畯爭薦喜，烹葵剝棗追豳風。更看十月場圃築，黄雞白酒村村同。但祈田祖去螟螣，願如荆叟歌元豐。
賡南塘桂吟 衛宗武
卉木摇落如齒牙，紅紫凈盡無浮花。秋芳俄從天上至，人世有香誰敢誇。纍纍金粟疊爲蕊，風韵別自成一家。葱葱綠玉不改色，歲寒氣節何以加。滋榮豈但壓衆植，纖巧直可凌春華。一枝纔折聞四表，芬敷發達其無涯。看花花好時亦好，到眼不覺忘聲嗟。君家喬木知幾載，世世封植今彌嘉。來章璀璨耀珠璧，行墨遒勁飛龍蛇。我營小圃富靈種，丹犀列樹尤豪奢。虛堂中夜忽生白，扶疎清影來窗紗。世間萬事等塵土，何苦閉縮如藏蝸。只今有酒爛醉廣寒下，但恨無鼓可作漁陽撾。
壽南塘八月生朝 衛宗武
一年最好八月月，此月迥與尋常別。君於厥月乃誕彌，天一之精所凝結。涵精毓秀宜不凡，神如秋水膚如雪。蜚英騰茂載宦途，所至光明而煒曄。一簾瑩徹照今古，妙凝夜氣冰霜潔。芬芳滿腹貯天香，吐出篇章更奇絕。所存者厚養者深，晚歲丰姿尤發越。不知何物敢相干，屢月光華似消歇。直疑蒼狗互掩蔽，恨無長軀可手抉。又類妖蟇初啗餠，恨無利劍可殲厥。一朝天爲掃妖邪，銀輪爛爛仍高揭。久嗟湮晦忽清明，儼若身居廣寒闕。相將誕節紀祥弧，連夕金波倍澄澈。誰云弦望有盈虧，須知本體原無缺。滿堂子女競稱觴，比似常年更懽悅。月中自有藥長生，不勞復問長生訣。從今夜夜長輝光，年年月月無磨折。刀圭無惜惠仝人，使我頹齡起疲苶。
和吟友月夜遇風雨不見薄蝕韻 衛宗武
麟經紀載浩歲月，天家妖祥互分別。所書薄蝕三十六，獨於黑夜泯無說。豈以爲陽義所崇，可略者陰辭遂輟。曩年月蝕無風雨，風雨胡爲爲月設。三百六旬惟此宵，羞使望舒顔面缺。第怪飛廉逞怒號，擺撼廣寒枝欲折。海濤助勢捲地來，萬戶千門一時撤。天目臲卼秦望摇，奚問區區小丘垤。明朝揭日出虞淵，疑是天工手親挈。羣陰散駮世清夷，蛟螭那復爲妖孽。我欲作詩頌陽明，文思久枯筆屢掣。但願合璧常光明，年穀順成風雨節。中秋把酒對嫦娥，處處團圓天下悅。
喜晴 衛宗武
朅來古寺當初寒，垂垂凍風不肯乾。出門泥滓跬步艱，蟄處無異虬蛇蟠。剪花呈瑞天破慳，鑄出八九銀巑岏。使居城市那得看，衒耀老眼真奇觀。霅然陽明忽開張，俄復飛溜聲潺潺。癡雲布濩封乾端，冥濛莫睹雙跳丸。噫氣夜號力撼山，平明推上赤玉盤。羣陰解駮宇宙寬，草木禽鳥俱懽顔。金烏行空振羽翰，揚輝散彩送我還。却憐殘蠟猶欠三，日不屢數歲欲殫。盈尺爲瑞俄頃間，天公變化應無難。
和催雪 衛宗武
我欲問天天穹窿，歲卜其有於歲終。胡然玄律欲遒盡，燠乎一歲融而沖。凍膚未起玉樓粟，寒力尚怯珠槽紅。臘前三見瑞盈尺，九土斯農之望同。沍寒雖以雲布濩，合影尚欠宵通朧。梁園徒聚爲賦客，灞橋更誤能詩翁。倩誰剪下銀潢水，六花人代天施工。不必作威藉風伯，不必布勢勞豐隆。預占多稼滿周畝，首驗小麥連崆峒。嘗聞玉妃從者萬，要看羽衛來仙宮。未多劉子比西閬，抑陋衛人歌北風。撐腸吐出冰雪句，清輝交映彌寒空。列岑銀鑄增突兀，千林楮刻森玲瓏。瑶芝一望千萬頃，不辨田上田中中。憶昔臘霙點予鬚，至今皓首如飛蓬。自憐老朽難用世，祇堪把耒勤農功。行天須見度有馬，入地庶使潛無螽。年豐常願頌秋報，豈止擊壤歌三農。
和雪吟 衛宗武
庖無美炙惟野䔩，爨無積薪用勞軸。夜半烹酒和雪吞，賸喜吾廬銀作屋。須臾清氣散入脾，不覺吟肩樓聳玉。映書更宜剔魚蠹，擁被那肯作龜縮。飽看衮衮來玉塵，搥璧斷圭隨所觸。地凝瑞氣盈欲尺，水剪飛霙出猶六。化工纖巧妙無倫，春卉秋葩總成僕。最欣歲歲爲農祥，散作陽和徧雲谷。去年一白兆年豐，幸爲民力舒窮蹙。今年將見臘前三，欲爲民生洗荼毒。不思金帳飲羊羔，不思朱門厭酒肉。目前多幸苟全生，稍得伸眉猶勝哭。可憐赤子寒欲僵，生理不遺升斗蓄。憂時老杜徒詠嗟，破廬凍死寧令獨。閉門猶喜得高眠，絕勝魯公書食粥。
和家則堂韻贈高教之北 衛宗武
別時欠折蘇堤柳，西方美人無恙否。子卿齧雪十九年，何似生前一杯酒。麒麟胡可係而羈，要使爲祥在郊藪。當年誰擅西湖春，公閭遺臭千載後。但知金屋醉蛾眉，簸弄威權翻覆手。徒勞吉士遠有行，令人驕驕賦維莠。君今重整燕薊轅，老子跫然欣得偶。殷勤爲我問平安，司馬深衣想如舊。
贈范道人 衛宗武
黄紙差符不肯留，飄然願逐雲水遊。紆朱拖紫不肯慕，甘著草衣披布素。金珠斗量佩鳴珂，所得懽華能幾何。形氣日隨情欲蠹，曾不百歲同臭腐。學仙豈必便成仙，人世且結清凈緣。弘景寧爲軒冕錮，子平未免婚嫁累。有田有廬誓弗歸，有子有女棄若遺。道成却往愾城郭，化作千年令威鶴。
舟回自霅至黄橋風大作復反朱涇泊舟 衛宗武
芒鞋徧踏苕溪岡，昌翔歸棹穿滄浪。吾廬咫尺自可到，飛廉怒吼俄作狂。濤頭掀舞勢欲立，紛紛雨霰來何滂。河伯怙此賈其勇，杯水幾至傾倉皇。急呼轉柂依古剎，道場千載揚靈光。我今七十僅三到，更覺古檜蒼髯長。應爲船子笑寂寂，老無聞達徒奔忙。明朝風靜日欲杲，載欣衡宇升吾堂。波濤蓋有起平地，覆車未必非康莊。人生夷險與利鈍，惟有委順於旻蒼。
爲湖州趙村凈妙庵主僧賦 衛宗武
自披五戒如來佛，十年面壁坐天目。歸來滿袖唯白雲，徒得聲名喧世俗。碧玉嶙峋煙霧堆，鑿開混沌架突兀。不鞭而來爭獻助，斬木指囷人不惜。僧寮佛屋俱落成，撐空只欠塗金碧。精廬不獨爲安身，海納諸方禪悅食。上人湛然一太虛，真覺端由真凈得。是心已證涅槃心，妙處豈容言語詰。故於題扁發其機，要使人人箇中覓。學徒釋侶有能然，從茲作祖而成佛。大展坐具闡道場，勝地名山須卓錫。法筵乃見龍象尊，天池且作鵾鵬息。書來謂逮菊花期，蓮社紳緌應畢集。遠師如肯致淵明，亦擬袖香躋丈室。
賦方寸春 衛宗武
小亭依綠水，花竹自幽奇。地止一方闊，春無方寸虧。粟中藏世界，芥子納須彌。萬象融心境，寧爲目睫欺。
新陽前口占 衛宗武
初見草生池，俄驚草又衰。秋山縮鱗甲，寒渚燭鬚眉。花露先春信，林存傲歲枝。新陽已潜動，爲報衆芳知。
山中新霽 衛宗武
一雨喜還晴，曉山青復青。喬松清老眼，啼鳥悅幽情。與客評詩卷，看僧誦佛經。更憐清絕處，泉瀉佩琚聲。
清明行役過淀湖至吳 衛宗武
涉泖正清明，淀湖波更平。雉媒空古蹟，鶴唳動鄉情。楊柳家家插，桃花處處生。青山俄在望，咫尺見吳城。
和野渡詠梅 衛宗武
傍宅林園巧，亭垂剪剪茅。雪香藏冷艷，月影浸疎梢。桃李陪臺等，松筠道義交。巡簷頻索笑，應不厭推敲。
紫荆花 衛宗武
穠艷壓春葩，葩成葉始芽。未張青羽旆，先糝紫金砂。譜接三荆樹，名齊連萼花。移根向深谷，寂寞愛繁奢。
春山 衛宗武
新晴散佳麗，列阜氣尤豪。膩草翻風沃，芳林映日高。殢情醲似酒，溢目湧如濤。衆史應難畫，吟將入彩毫。
出郊 衛宗武
幾度擬郊行，天公欠一晴。水寒魚絕影，林暝鳥藏聲。雲斂天容凈，雨餘山骨清。津橋小盤薄，梅有數枝橫。
訪山庵 衛宗武
彌月住山家，晴天物色奢。鶑遷對人語，蜂聚報僧衙。筍老欲成竹，蕙香開徧花。清吟無箇事，冉冉送春華。
次韻幽居 衛宗武
柴荆長日閉，一徑窈而深。花竹四時趣，簡編千古心。戶庭無俗駕，風月入騷吟。種秫多爲酒，客來須共斟。
張石山遷居 衛宗武
於我已渠渠，遷喬喜得廬。挈來三釜粟，更有一床書。疊石境不俗，得山名豈虛。從今來問字，門外列高車。
過安吉縣梅溪二首  其一 衛宗武
壯年知幾到，幽徑喜重尋。異世桃源路，暮春梅子林。屏山森秀色，槃澗漱清音。迤邐窮幽渺，山行不厭深。
過安吉縣梅溪二首  其二 衛宗武
縱步歷前村，翛然幽趣深。鳴鴻歸別渚，倦鵲立寒林。煙樹遠橫带，雲甍高聳岑。隨風數聲笛，清絕似龍吟。
題城山頂庵 衛宗武
高廣與城埒，平夷似砥同。舉頭瞻近日，敵面怯東風。千嶂履屐下，重湖几席中。吾鄉那有此，幾欲傲愚公。
牡丹和韻二首  其一 衛宗武
紅紫富輪囷，京花非浪名。相看仝國色，獨酌愧耆英。物好能移老，春歸更有情。桑榆陰未徙，尚擬續芳盟。
牡丹和韻二首  其二 衛宗武
似盤還似囷，尊號擅芳名。洛土分來種，景星流作英。紛敷爲絕色，向背若含情。別久喜相對，開尊話舊盟。
自桃嶺歷諸隴後返至唐村庵 衛宗武
扶杖穿桃嶺，山行歷幾村。嶔崎窮絕巘，旋折反窮源。地迥猶仙隠，山多隔市喧。層巒互將送，不覺月黄昏。
登多景樓口占立成 衛宗武
新霽登多景，斯遊亦快哉。雙尖浮殿塔，千堞裹樓臺。瀲灩琉璃合，微茫圖畫開。江山仍似舊，投紱慨重來。
過墓鄰僧寺 衛宗武
一見說交情，僧醪爲客斟。溪山銜落照，杉竹聚清陰。日對畫圖軸，風生琴筑音。意行行不足，逸興對高吟。
和文友催梅 衛宗武
日昴驗星躔，陽和梅占先。未教疑雪似，早已奪春妍。少緩芳蕤放，多令秀句傳。輸君探山意，日日醉花前。
和南塘賦東軒春日即事 衛宗武
十分春過半，穉綠已侵花。又見拳抽蕨，相將舌吐茶。川原美如畫，卉木爛成霞。紅旆思行樂，黄紬憶放衙。榆年許憔悴，芳景自紛華。但有書爲圃，不妨涵聖涯。
山行道間 衛宗武
行春行不足，今日又明朝。平嶺上危嶺，長橋過短橋。殘紅明石澗，膩綠暗風條。最是宜人聽，遷鶑出谷嬌。
聽鶑 衛宗武
羽族滿幽谷，綿蠻聲更多。翠林深萬緒，金羽擲雙梭。破曉頻驚夢，叫雲如解歌。弓丸那可近，鳴躍在高柯。
山行舟回 衛宗武
細雨弄晴暉，舟行度翠微。牧童臨水立，野鶩避人飛。風力偏欺酒，山光欲染衣。晚來雙槳發，擬載碧雲歸。
和青溪山行 衛宗武
北崦共幽尋，森森萬綠新。柳陰停雨棹，柏逕岸風巾。幸有寬閒野，堪娛老病身。祇憐人事異，滄海亦揚塵。
至上基祖墳 衛宗武
小逕入山村，行行及墓門。豐林俱易種，古木失常尊。重悵松楸地，多爲荆棘原。青青一抔土，馬鬣喜猶存。
木蘭花 衛宗武
頗費東君巧，晚春纔有芳。森森紫毫束，艷艷粉囊張。凡木難仝譜，猗蘭祇有香。花名傳樂府，雅調更悠揚。
春晚郊行  其一 衛宗武
盎若陽和氣，融融滿太空。水涵春嶼碧，林鏤夕陽紅。過盡桃花雨，吹來楊柳風。韶光晚尤媚，遊興浩難窮。
春晚郊行  其二 衛宗武
步屧出郊原，家家春滿門。斜陽芳草岸，流水落花村。露葉梅藏子，雲根竹長孫。東君老仍媚，猶有野芳存。
春晚郊行  其三 衛宗武
東風吹不斷，芳草正萋萋。暗綠藏禽語，殘紅襯馬蹄。莎汀連葦岸，麥隴間蔬畦。往歲行春路，推敲認舊題。
暮春 衛宗武
跨馬尋春去，未容春便歸。山浮天際色，雲弄水中暉。綠長千林暗，紅無一片飛。茅茨籬落外，惟有菜花肥。
晚春  其一 衛宗武
轉眼韶華老，絮飄萍滿塘。啼鶑求友急，乳燕護雛忙。春晚犁鉏閙，雨餘桑柘香。清和猶好在，未忍廢奚囊。
晚春  其二 衛宗武
飛花迷柳岸，小葉貼荷塘。冉冉年增老，匆匆春去忙。候禽喧巧哢，野卉逗餘香。盡日敲吟字，詩慳類括囊。
和張石山惜春韻  其一 衛宗武
天涯芳草路，幾度擬幽尋。懷古空陳迹，傷春徒苦心。花殘猶宿蝶，柳暗已藏禽。天地年來別，一春常是陰。
和張石山惜春韻  其二 衛宗武
滿眼物華媚，芳辰與意違。愁多何樂少，昨是豈今非。轉蕙光風老，流花過雨肥。春來傳好事，空又送春歸。
宣妙寺即事 衛宗武
寺小經年久，地偏人到稀。山光含野色，泉脉出林霏。老樹藏金粟，繁枝長綠衣。門前千歲柏，長日映清暉。
霅隴歸別庵僧 衛宗武
彌月分僧榻，翛然與世違。何妨隨地隠，恨不載山歸。跡與風帆遠，秋隨春絮飛。何當泉石畔，歲歲得相依。
自霅還登舟 衛宗武
日日上巑岏，吟邊飽看山。筍輿穿嶺徧，桂楫汎溪還。芳草垂楊際，行雲流水間。往來身不繫，未羨白鷗閒。
僧庵 衛宗武
結屋倚巖隈，日高晨露晞。開門放山入，隠几看雲歸。野老披白袷，樵夫穿翠微。僧居無箇事，盡日客來稀。
自霅和石山 衛宗武
扁舟汎清霅，遊屐徧層戀。幽討離家久，新吟借客看。槐陰風轉夏，梅子雨留寒。不謂浮雲跡，煩君上筆端。
歸舟 衛宗武
回艇臨塘路，撁夫欣路平。歸鴻千里近，過鳥一身輕。溪派分頭去，山光戀眼明。松江水雲際，屈指不多程。
初夏登北山 衛宗武
推篷數峰出，野色弄新晴。雷復陽初長，雪消山更青。嶺坳孤塔露，木杪片雲生。何日塵緣了，來尋猿鶴盟。
北山晚步 衛宗武
遠岫煙光合，天寒欲斂昏。栖鴉依古木，歸艇入前村。岸隔山藏寺，潮生水到門。川原渾似舊，竚立暗銷魂。
重九 衛宗武
榆景轉凄凉，逢秋更斷腸。百年能幾日，多歲負重陽。杜釀慳浮白，陶籬半點黄。可嗟人事異，花不減寒香。
別陳玉峰 衛宗武
三載相親久，臨分思黯然。不堪蘭佩遠，近在菊花前。欲買堯夫宅，難移杜曲田。臺山千萬疊，書有鴈能傳。
野步 衛宗武
清景浩無際，天光接水光。晴雲侵別嶼，遠溆落殘陽。巖菊幽含馥，岸花嬌衒粧。田家競秋報，社鼓樂村坊。
野塘晚步 衛宗武
數畝涵空碧，波光可染衣。荷枯惟藕在，荻老作花飛。水浄遊鱗見，天寒過鴈稀。十分清絕處，秋月散明輝。
錢園小隠 衛宗武
林園依岸曲，小隠是誰家。畫閣虛臨水，綠筠深護花。晴川流皓月，落景襯明霞。幻境無多地，幽情未易涯。
下嶺 衛宗武
下嶺望前村，參差去路分。數疇田接壠，一穗爨生雲。古樹藏山脅，幽泉潄石齦。巖居非不隠，士馬亦紛紛。
初秋夜雨 衛宗武
老火勢方張，欣逢律轉商。打窗風送溼，襲袂夜生涼。灑若煩襟豁，悠然清夢長。流膏到原隰，黍稷徧含香。
過荻塘 衛宗武
煙火人村盛，川途客旅稠。荻塘三百里，禹甸幾千疇。綿絡廬相接，膏腴稼倍收。經從少至老，復此繫扁舟。
月師西巖 衛宗武
靈山作巖骨，清氣滌炎洲。突兀插萬古，玲瓏涵九秋。排雲宿翳掃，賓日曉光浮。的的西來意，宜於此處求。
霅隴晚步 衛宗武
幽澗水縈迴，深林路杳微。僧居無客到，樵徑有人歸。歲晚松孤秀，天寒鳥倦飛。一塵渾不到，倚杖看斜暉。
重到霅隴  其一 衛宗武
重來知幾度，行屐徧松楸。白日惟催老，黄花又送秋。山深林翳掃，墅豁稻雲收。盡說豐年樂，田家更覺愁。
重到霅隴  其二 衛宗武
少壯記曾遊，茲來營首丘。青山不改色，白髮自多愁。寂寂千年晚，蕭蕭風雨秋。世緣何日了，一笑問盟鷗。
山行 衛宗武
晚芳開欲盡，落葉滿林楸。風色轉寒候，雨聲鳴暮秋。清遊殊有碍，歸興浩難收。何日逢開霽，天還解客愁。
晚眺  其一 衛宗武
一碧秋萬頃，了無雲翳侵。遠山醒病眼，澄水瑩塵襟。鴈落浮寒渚，烏棲認舊林。臨流小盤薄，飛鏡掛危岑。
晚眺  其二 衛宗武
病眸猶遠眺，惟恨鬢霜侵。稻色雲連畝，桂香風滿襟。野橋橫落照，晚磬出幽林。牧笛數聲外，明霞襯碧岑。
秋後郊行 衛宗武
水北水南村，縈回草徑深。食蔬蟲篆葉，宿樹鳥盤林。岸斷分支港，雲開出遠岑。意行無箇事，斜日照孤吟。
和詠雪二首  其一 衛宗武
六出天施巧，時哉更可人。後庚三日至，來復一陽新。破白祥開臘，剪紅工勝春。羊羔金帳飲，宜富不宜貧。
和詠雪二首  其二 衛宗武
飛霙應冬候，志喜屬詩人。遠岫千尖沒，寒林一色新。年豐呈上瑞，天巧占先春。比屋銀成屋，民貧豈療貧。
喜晴 衛宗武
披霧出松關，行行破曉寒。崎嶇忽平坦，迤邐復巑岏。霜沐林光沃，山圍野色寬。朝曦開霽景，鳴鳥亦聲懽。
之霅 衛宗武
小艇經從處，村村盡掩扉。山川今似舊，城郭是耶非。澤竭魚龍困，林空鳥雀稀。天寒歲年晚，蚤計盍知歸。
津途風雨欲雪 衛宗武
宇宙忽凝合，一元如未分。天慳花剪水，風潑墨成雲。饑鳥啄木理，戲鳬生浪紋。祁寒飛兩櫂，行役爲誰勤。
和張菊存寄詩二首  其一 衛宗武
江湖詩價滿，競說弟兄難。才壓曹劉短，氣凌郊島寒。騷壇新領袖，上國舊衣冠。未見詩先得，今人作古看。
和張菊存寄詩二首  其二 衛宗武
一紙飛雲端，驪珠得所難。句成春草夢，香带古梅寒。願見期傾蓋，遠游思整冠。乘流問陶逕，剩借菊吟看。
過新豐村偶成 衛宗武
咫尺是江城，欲前猶未能。舟行尋宿泊，村近問名稱。愁聚眉常斂，吟窮思屢凝。新豐舊遊地，過騎免憑陵。
唐村買杉爲槨南潯買杉爲棺戲作 衛宗武
一出四旬歸，身謀喜不遺。歌方想原壤，讖復合龜茲。厚薄惟求稱，死生難預知。桐棺三寸窆，亦足矯茶毗。
過菁山秀王墓 衛宗武
對案毬獅衮，來岡陣馬驅。讖書曾昔驗，王氣慨今無。猶喜王侯冢，免遭詩禮儒。葱葱餘壤樹，柯葉尚紛敷。
挽常蒲溪端明二首  其一 衛宗武
蘭省冠時英，清華晚徧更。有年尤有德，全節復全名。世襲烏臺譽，身辭鵷閣榮。平生敭歷地，千古載廉聲。
挽常蒲溪端明二首  其二 衛宗武
異邑阻登門，因風輒寄聲。方馳咫尺牘，已奠兩間楹。模倣楚人些，摩挲白傅銘。貞元朝士幾，三嘆重傷情。
挽南塘朱檢閲二首  其一 衛宗武
傳笏自文昌，身名克顯揚。蜚聲騰宦路，接武近鴛行。廉尚冰霜潔，吟篇風露香。晚年陶靖節，松菊更凄凉。
挽南塘朱檢閲二首  其二 衛宗武
蚤歲篤盟姻，交情晚更親。耆英亡老友，吟社欠同人。氣貌溫溫玉，襟懷盎盎春。北山期共隠，臨窆重傷神。
過秀城哭葉倅  其一 衛宗武
一見負吾願，人亡乃及門。溫乎容可即，儼若像如存。滿擬朋三壽，那知隔九原。瓣香傾老淚，竚立黯消魂。
過秀城哭葉倅  其二 衛宗武
久矣致生芻，斯行夫豈徒。不惟哀一老，亦欲識諸孤。魏笏期傳祖，韋經在業儒。子平仙去早，萬事付長吁。
挽儲華谷四首  其一 衛宗武
吾里文華士，平生湖海襟。四書窮洛學，五字逼唐吟。多識精能事，諸公競賞音。結交猶恨晚，十載獨知心。
挽儲華谷四首  其二 衛宗武
處晦心常樂，安貧節愈堅。遺書訂無極，妙藴發先天。揚子惟存宅，龜蒙粗有田。阨窮身至泯，遺子獨青編。
挽儲華谷四首  其三 衛宗武
世慕長生術，君尤早用功。談玄徒至老，養素竟成空。身已隨朝露，神應到閬風。清言那復接，頼有注參同。
挽儲華谷四首  其四 衛宗武
歸來纔一見，病已不能支。擬作歲寒友，俄成夜壑悲。凄風吹老淚，落日照幽姿。賡唱無從再，酸心閲舊詩。
挽悟悅師二章  其一 衛宗武
耆宿已凋零，如師亦曉星。宗門僧巨棟，梵宇世傳燈。身閲空花境，心潜多業經。悅禪方有悟，六秩弔頹齡。
挽悟悅師二章  其二 衛宗武
契合豈前因，交情淡愈真。開緘疑晉帖，賡句逼唐人。高著棋空局，清談案積塵。滿襟揮老淚，釋友更誰親。
挽柳月澗 衛宗武
素履輩儒先，居鄉行不愆。五言唐句法，千古宋吟編。每恨貧難療，猶欣名可傳。此生何所有，老壽更希年。
挽葉倅二章  其一 衛宗武
八座家聲著，居官政不迷。典刑鄉黨敬，節行古人稽。展驥空凡馬，解牛猶割雞。鴛行纔展武，勇退倦攀躋。
挽葉倅二章  其二 衛宗武
死別喜生反，心親恨迹賒。交情金可斷，粹德玉無瑕。方擬來聞鶴，俄驚夢在蛇。歸藏重悲感，幸有子承家。
元日雪 衛宗武
曉來雲氣忽氤氳，上瑞俄驚到眼頻。隔得一宵猶带臘，飛來萬點總成春。方傳六琯葭灰動，又報千林花事新。試向庭前披鶴氅，却嫌標致怯前人。
和野渡春雪 衛宗武
天教滕巽互驅馳，令下東皇莫敢違。雲擘碎綿迷眼界，山遮新黛抹腰圍。衆芳被虐難爭巧，二麥呈祥不用祈。片片吹將入簷幕，佳人錯認落梅飛。
寄興  其一 衛宗武
希年逾五歎無聞，歲事從頭又一新。徒得襄陽齒耆舊，却慚莊子號陳人。垂垂榆景已侵耄，冉冉花辰不減春。日涉丘園今已矣，北山亦足了閒身。
寄興  其二 衛宗武
杜門世事不須聞，一任如棋局自新。多病不妨爲壽考，餘生更喜作閒人。居今野處黄冠日，記昔郊行紅旆春。須識世榮俱土苴，豈如有道善其身。
春雨  其一 衛宗武
幾朝霢霂不破塊，通夕浪浪勢乃滂。竹下森然騂角露，桑間沃若繭絲香。田毛沾潤初含穗，土脉流膏欲布秧。多謝化工成歲事，從春節節爲人忙。
春雨  其二 衛宗武
一自春來二月强，連宵甘霔澤斯滂。潤留根蔕梅桃實，清及萌芽黍稷香。雀舌纖纖抽茗葉，羊羣戢戢長松秧。農桑從此無虛日，織婦耕夫處處忙。
春雨  其三 衛宗武
一自蒼精渙號揚，如酥小雨釀春忙。霏霏透入根荄脈，點點染成桃杏粧。澤徧高深俱及物，氣融枯槁亦生香。老夫那復問芳訊，但願三時協雨暘。
和玉峰春吟 衛宗武
年來愁似海波深，柏酒明朝試一斟。那復蘇堤追勝賞，不妨楚澤效狂吟。金旛曉賜夢何在，紅旆春行步莫尋。料得宮花仍似舊，應無墮珥與遺簪。
首春同枌友携樽過野渡訪梅即席  其一 衛宗武
枌朋載酒子雲居，何必孤山遠訪逋。癯影參差濃復淡，古香傳送有還無。朋龜賸喜如雲集，汎螘何妨過日晡。索笑却嫌來較晚，一林芳意太紛敷。
首春同枌友携樽過野渡訪梅即席  其二 衛宗武
訪梅尋友款幽居，俄見棲鴉已畢逋。霽日幸同終日笑，春花有似此花無。銜杯林下嫌來晚，索句簷前祇恐晡。菲作不妨爲玉引，要看詞藻競芬敷。
初春次文友韻 衛宗武
原郊稚綠未成蒼，芽甲森森似蝟芒。急景不堪烏兔躍，新年又見燕鶑忙。看看地列千機錦，冉冉風傳百和香。人事不如春事好，芳菲徒自滿河陽。
賡野渡春集韻 衛宗武
紅紫春來獨擅場，銷魂人抱送春觴。少嫌宴席聲歌短，晚覺書林氣味長。列座燕毛成二老，一番花事付諸郎。吾儕到此無他好，莫厭賡酬費錦腸。
月集呼聲妓不至野渡於觴末俾賦詩以紀初集 衛宗武
真率盟齊喜有初，崇觴載俎志交孚。共披白帢俱霑醉，獨惜紅裙不受呼。擬洛耆英宜有詠，班唐九老可成圖。從今勝集循環舉，歲歲毋令此意辜。
清明前有遠役呈野渡 衛宗武
月集相期在後旬，料應主席不寒盟。方思北陸催行色，又爲東風問客程。鼓楫欲隨芳草去，傳杯須待綠陰成。姑蘇城外春光老，還許同舟載友生。
清明前呈文几 衛宗武
此月纔過禊事修，芳辰冉冉逝如流。牡丹開了寒應盡，燕子歸來春又休。衰鬢難將新綠染，顰眉豈爲落紅愁。勞生擾擾何時足，已擬拋家理釣舟。
清明前呈南塘 衛宗武
晚景凄凉事事休，與波上下任沉浮。花辰歲歲惟添老，榆火春春不改愁。幾曲畫屏新綠暗，一川流玉落紅稠。出門有碍家無累，水北山南負勝遊。
次華谷詠梅韻 衛宗武
宜煙宜雨更宜晴，竹底何妨枝带橫。雅致恥隨春富貴，英姿不怕月分明。吟邊興動詩添韻，醉裏香傳夢亦清。一自孤山題品後，此花標格孰能名。
次韻詠梅 衛宗武
直疑姑射地行僊，綽約如臨几案前。和竹半欹能去俗，與蘭並列盍饒先。林間姿艷同霜潔，窗下精神待月傳。剩欲栽培爲老伴，相親日日在吟邊。
又和詠梅  其一 衛宗武
逸氣飄飄似欲僊，不論茅舍玉堂前。衆芳無此風神秀，十友推爲行輩先。佳實尚堪爲世用，香名更喜有詩傳。蕭蕭白髮差同色，也欲拈花上鬢邊。
又和詠梅  其二 衛宗武
幾回渴想此癯仙，誰爲招邀倏在前。明艷弗爲諸垢染，孤標獨出衆芳先。不矜顔色自奇絕，綽有馨香祇暗傳。空想名園千樹發，何時持酒向花邊。
曉枕追記山梅 衛宗武
高眠紙帳思無塵，祇憶冰花入夢頻。斜倚溪山獨標致，明分霜月倍精神。瑞纔六出先呈臘，香壓羣芳不敢春。今古騷翁題不盡，孤山續筆屬何人。
蟠梅 衛宗武
妙製成春春未知，園工自出一家機。折旋夭矯龍蛇勢，繚繞繽紛蛾蝶圍。烟篆不生騰賸馥，月痕相倚衒清輝。西城纖巧仍如舊，祇慨梨雲昨夢非。
詠野渡香片蟠梅 衛宗武
一瓣生香獨傲寒，此梅難並衆梅看。明眸玉雪層層積，蛻骨蛟龍曲曲蟠。巧若天成經歲遠，移來地闊占春寬。老夫猶未識花面，覓句含毫作是觀。
爲僧賦梅庭 衛宗武
奇絕生春五出花，僧居著此境尤嘉。一方寒月浸清影，幾度春風生素華。何必江頭千樹暗，未如屋角數枝斜。繙經覓句無塵事，坐對尤宜雪煮茶。
牡丹 衛宗武
淑景駸駸到牡丹，探芳日日倚楹欄。巧心吐出黄金縷，腴臉開成紫玉盤。春晚有花飛欲盡，山中此種得應難。便須收拾歸囊錦，更酌清尊仔細看。
巨室遺牡丹有作  其一 衛宗武
幾年有負傾城艷，慚愧今朝對洛花。憶昔富文同勝集，慨今姚魏屬誰家。賞心不作園林想，過眼聊爲几席華。回首一年春又了，綠陰芳草接天涯。
巨室遺牡丹有作  其二 衛宗武
殿春名譜壓羣葩，汲水金銅滿貯花。無地栽培娛老境，有風吹送到兒家。嬌容粉薄雨含沐，豐臉盃醺日絢華。花卒還榮人莫少，芳辰來往歲無涯。
春晚郊行 衛宗武
細草平蕪接渚沙，僧庵繫馬柏陰斜。青山幾曲遶流水，啼鳥數聲隨落花。芳景流連春富貴，晴林浮動日光華。獨憐人事多非舊，寂寞荒村點暮鴉。
喜晴  其一 衛宗武
梅雨成霖味已甘，淋漓更久恐難堪。風雷幾晝起平陸，星斗一宵移下潭。萬畛針芒青曳曳，千山鱗羽綠毿毿。老夫晴雨不關念，心醉青編維日酣。
喜晴  其二 衛宗武
雨收宇宙喜清明，社舞村歌沸鼓鉦。竹下蛛絲粘葉穩，柳間蝶粉綴綿輕。班班遠岫髻鬟列，灧灧平川衣带橫。候轉清和景尤勝，翠林幽哢聽倉庚。
雨後堅山行之約 衛宗武
水泛新堤蘸柳條，郊行喜有可人招。不堪白髮三千丈，莫負青春九十朝。鷗鷺何妨爲伴侶，鵾鵬一任詫扶摇。山靈久擬騷人到，霽月光風不待邀。
和友人秋懷 衛宗武
林藪髮枯山斂眉，凜秋豈但楚臣悲。翩翩鶑燕知何往，獵獵鷹鸇正得時。殘雨曉添衣氣潤，新寒夜厭漏聲遲。悲風入調須頻奏，妙趣惟應心自知。
星節前戲成 衛宗武
依稀橋鵲布銀潢，又見天孫作婦忙。已向烟蘿深遁跡，不煩雲錦粲成章。追思高會飲傳燭，徒得清眠夢熟粱。却喜連朝天沛澤，應爲月姊釀秋芳。
和象翁七夕吟 衛宗武
暗度雙星見者希，那堪霧氣更霏霏。爲雲爲雨觀如夢，一歲一宵來即歸。玄鵲有靈勞翼負，素娥含恨減腰圍。綵樓誤却穿針女，玉宇銀潢欠發揮。
菊秋曉枕偶成 衛宗武
希年七十又加零，漸脫塵緣萬事輕。冉冉壯心隨歲減，蕭蕭衰鬢與霜明。愁傾白墮嫌無量，老對黄花更有情。欲寫秋容到寥廓，却慚健筆欠縱橫。
菊秋呈南塘 衛宗武
凄凉時序每興嗟，那復登高似孟嘉。尚喜烏紗粘皓髮，猶存青眼對黄花。百篇剩有詩堪索，九日愁無酒可賒。采采緬懷元亮節，不隨流俗競春華。
赴野渡招賞桂  其一 衛宗武
幾年寥落負秋光，剩喜朋簪列耐堂。枌社重開真率集，桂華新薦廣寒香。故交今日嗟無幾，我輩晨星當自强。况有坐中名勝在，携尊何待菊花黄。
赴野渡招賞桂  其二 衛宗武
插架金英噴月光，園中列樹更堂堂。信從天上靈根出，染得古來詩句香。今度花遲前度發，三分秋占二分强。主人健筆供模寫，壓倒當年蘇與黄。
和象翁雪  其一 衛宗武
欲把青空一色糊，集先維霰作花疎。寸餘凝積常年有，尺許堅牢自昔無。粉陣成圍攢戲蝶，鹽車疑覆失前馿。新吟便是有聲畫，何必鵝溪寫作圖。
和象翁雪  其二 衛宗武
剪水天爲農發祥，豈知寒卧欲成僵。朱門快意酒肉會，墨客馳神詞翰場。梁苑集中呈賦手，灞橋行處吐詩香。羊羔茗飲評清濁，相去何殊千丈强。
和野渡甲申雪吟  其一 衛宗武
盈尺爲祥須應占，洪纖著物類形鹽。幻成列阜鼉城湧，散作千林蝶陣粘。清友不妨添玉骨，蒼官俄怪變銀髯。祇憐歲歲催人老，染盡華顛亦可嫌。
和野渡甲申雪吟  其二 衛宗武
三白先春花尺圍，玄冥喜不遜伊耆。蓋深巖穴獸無迹，凍合林園鳥不飛。金帳從教資侈泰，銀城未必可憑依。卷懷經濟姑藏密，閉戶高眠未必非。
即席賡喜雪韻 衛宗武
崇巒九疊破天慳，地遠塵囂隔幾關。方恨重雲封皓月，俄驚半夜老青山。莫嫌臘後欠三白，且喜春前露一斑。幾度冬來逢上瑞，更祈盈尺送舟還。
次韻雪積即消 衛宗武
馮夷剪水抑何慳，祇怕天工未許閒。上瑞先春纔破白，屢豐卜歲已窺斑。可憐俄頃消成水，不怕明朝失却山。金帳羊羔非我事，汲清煮茗課奴蠻。
和野渡雪消二律  其一 衛宗武
雪晴吟弄句仍佳，滿紙鮫珠屢拜嘉。刻玉林林空楮葉，沾泥處處失楊花。消成滴瀝原歸舊，潤入根荄生有涯。賸洗缾罌儲此水，待驅炎暑煮春茶。
和野渡雪消二律  其二 衛宗武
可親餘暇復奚爲，雪霽何妨剩賦詩。應怪玉峰還翳薈，更憐銀屋變茅茨。結成冰筍方連夜，散作簷花特頃時。物物要知須返本，冰仍歸水更何疑。
寄賀陸翠庭遷居 衛宗武
翠庭欲到到非難，覿面須當聽麈談。未必移家似東野，料應有宅過羅含。幽懷萬堞塵埃隔，勝概兩湖風月涵。唐宋詩人多姓陸，吟邊行遠可相參。
賀南塘得孫詩 衛宗武
咎消无妄福來宜，喜氣津津溢秀眉。桂子昨方移別種，桐孫今見長新枝。金章魚佩須傳祖，玉果犀錢夢得兒。我欲去爲湯餠客，却慚未賦老坡詩。
南塘歸自浙東 衛宗武
鼓枻歸來波浪平，碧天如水月分明。幾番惡夢頻驚散，一片閒愁頓掃清。桂子高風生逸思，菊花老圃悅吟情。同盟約過淵明宅，載酒東籬莫厭傾。
和南塘 衛宗武
歷徧崔嵬又涉川，菊秋還見早梅天。重來槁頂惟添老，屢對青山似有緣。携友擬爲深谷隠，有僧可問小乘禪。臨風却憶南塘老，便脫芒鞋棹去船。
和丹巖以青溪至有作 衛宗武
故人未到欠詩催，纔到九山雲爲開。野鶴正思尋老伴，盟鷗亦競喜朋來。免教北隴慙空帳，消得南山詠有臺。梅信已傳花信動，直須領客待春回。
霅隴回舟過湖城 衛宗武
起來雨氣掩朝陽，俄喜天開正色蒼。一道澄溪雲弄影，千峰霽景汎林光。微茫煙外頹城露，蓊鬰山巔古寺藏。踏遍層巒遊屐倦，歸船欵乃艣聲忙。
重到霅隴新阡 衛宗武
摸金郎久徧郊原，冢域猶欣草木蕃。松已高年爲老友，竹添新譜長仍孫。四圍秀色山浮几，一曲清溪水到門。莫恨牛眠無瑞應，且欣老壽此身存。
又題霅隴墳庵 衛宗武
斗大山庵歷幾春，茂林豐草綠初勻。青山繚繞猶列戟，玉澗縈迴似曳紳。新竹羽成雛鳳尾，古松鱗長老龍身。吾年已邁嗟無用，表道瀧岡尚欠人。
南徐買舟將歸 衛宗武
風雨連朝思黯然，山迷宿靄水迷煙。一年春事少閒日，半月客程逢漏天。喜涉鯨波返江國，便思鶴唳買河船。修途往復成何事，姑了餘生未了緣。
舟行分途次野渡韻 衛宗武
同舟李郭喜相親，盡日賡酬夜至分。未信詩能窮我輩，不應天遽喪斯文。相違雖判城西路，有約同看嶺上雲。從此吟毫可停運，祇疑風月未饒君。
舟泊姑蘇 衛宗武
夜泊垂楊古渡頭，片帆已喜到鄰州。經從城郭驚前夢，寂寞川途異舊遊。近事能知惟語燕，餘生何有付盟鷗。可堪人與春俱老，落絮飛花點點愁。
舟近吳興郡見山 衛宗武
一舸夷猶白浪間，擡頭俄喜對青山。平生每見便刮目，今日重來不改顔。城郭衣冠應寂寂，川原草木尚斑斑。餘齡未艾須時到，健筆猶能記往還。
爲謝氏賦流芳 衛宗武
斯文一脈可傳家，囊帛籯金不足誇。須信詩書涵潤澤，自今庭戶發英華。謝蘭輝映方生玉，竇桂香含不斷花。不但種芳兼種德，百年之計此爲嘉。
七十生朝製坡帽 衛宗武
喜至生朝疾有瘳，旋裁坡老帽蒙頭。肖形雅稱氅披鶴，緩步何須杖策鳩。皓首今爲七十老，黄花更有幾番秋。明年準擬拋家宅，水北山南狎野鷗。
借丹巖韻貽青溪 衛宗武
良朋有約著書催，未到愁雲撥不開。丹穴孤雲宜間見，青溪隻鶴喜重來。有誰剖玉明荆璞，愧我無金築隗臺。鄭校子衿佻達久，擬延尼父鑄顔回。
和丹巖述志  其一 衛宗武
蠹簡鑽研眼欲穿，讀書何似夏侯玄。文傳可使紙增價，酒盡何妨尊屢眠。唾落成珠皆至寶，筆耕有粟勝良田。席珍儘足需時聘，經史何勞手更編。
和丹巖述志  其二 衛宗武
室罄囊空氣不衰，朶頤寧肯舍靈龜。多金未羨陶朱富，淅玉姑爲杜老炊。暖客情難到貂鼠，惠人智不及蒲葵。春風可笑隨流俗，不長桃枝長棘枝。
和丹巖入屋韻 衛宗武
得廬莫恨太婆娑，繚以芳蘅葺以荷。徙舍借車家具少，架書充棟手編多。且甘窮巷飲瓢樂，須有文朋載酒過。他日不妨更爽塏，詩人寧遜庾并羅。
代餞行  其一 衛宗武
比來長掾宰如君，退食時惟儒士親。編簡香中猶得味，簿書叢底不沾塵。乍交祇恨過從淺，每到須蒙問勞頻。多少清風留鶴國，不堪折柳向西津。
代餞行  其二 衛宗武
下車人已誦廉平，三載松江著令名。敏則有功無滯事，惠而爲政及疲氓。班班可紀郡曹美，去去先馳臺掾聲。騰實蜚英聞北闕，佇看紫詔趣亨程。
和戚秋澗遺詩  其一 衛宗武
登金步玉信無緣，二十年來喜服田。肯羨鳴春爲候鳥，自甘飲露作寒蟬。嗜閒倦舉吟風筆，歎老貧無釣月船。但得有錢供客醉，絕勝名字掛凌煙。
和戚秋澗遺詩  其二 衛宗武
欲廢推敲幾歲華，詩葩君至復萌芽。吟章既富舊成帙，生計無多新載家。胸著古今書拍塞，墨行真草字橫斜。年逾八十身方健，高把松喬壽未涯。
偶成 衛宗武
平生夢不遇邯鄲，學道求仙興已闌。旋改詩編入新刻，重尋琴譜發清彈。不慚晚境爲寒峻，翻笑當年慕熱官。志業無成年及耄，那知身反誤儒冠。
爲鄉人賦心田 衛宗武
方寸良疇人共有，能耕能斂幾人知。坦平非有山河界，存養何殊雨露滋。盍剖藩籬忘彼我，却明畦畛別公私。儘多陰隲於中種，播穫當爲百世菑。
宣妙寺偶成 衛宗武
孤寺蕭然寄碧岑，塵無半點到僧門。風傳鐘鼓萬家縣，山遶犁鋤十里村。一榻高眠慨今夕，八窗洞達納乾坤。此行梅月孤良覿，雨打寒林晚復昏。
賦宣妙院古柏 衛宗武
飽經三百載風霜，幾見林間古木僵。修骨蛻龍鱗甲長，繁柯擎鳳羽毛蒼。孤高獨與風雲會，葱蒨深藏雨露香。寄語山靈須愛護，殷勤重賦角弓章。
和南塘嘲謔 衛宗武
理存成壞與虧全，人事悲懽莫不然。梅帳道人新活計，柳枝歌妓舊因緣。斷絃謾說鸞膠續，剜肉難將獺髓填。更遣青裙並赤脚，獨將琴冊寄餘年。
過吳興城 衛宗武
兩溪浮玉浸晴空，萬井樓臺一葦通。舟過恍如蓬島客，人行疑在廣寒宮。青山迎送猶佳友，綠鬢往來成老翁。遐想坡仙莘老輩，邇來那復有遺風。
過安吉城 衛宗武
一年兩到吳興郡，夢想往時雲錦鄉。敗堞頹垣尚圍遶，雕梁畫楝總凄凉。蕭蕭適際風寒候，黯黯全無山水光。日暮樓頭鳴鼓角，聲聲悲壯斷人腸。
過荻塘次韻 衛宗武
平林歷歷曉雲迷，津堠將迎客棹西。千古興亡泰伯國，一川經緯狄公堤。雨添柳色成蛾綠，春剩花香散麝臍。去去苕城知不遠，摩挲老眼看山溪。
次韻答柯提幹 衛宗武
年來人物慨凋零，義重交盟嵩華輕。一葦匪遥秋水隔，兩章相映夜光明。乾坤何日可還古，風月於人無異情。姑把愁懷寄觴詠，出門一笑九山橫。
和葉幹慶七秩詩 衛宗武
不圖聞達老何求，久矣甘爲農服疇。晚歲但知書甲子，希年徒自富春秋。作朋何敢班耆父，招隠猶堪共釣遊。寄語紛紛朝市客，狐裘未必似羊裘。
和王總幹韻 衛宗武
碑銘細讀識前人，貽後無非舊典刑。宦業傳家守清白，儒科繼祖播芳馨。縶駒共歎淹場藿，鳴鹿終當歌野芩。千古斯文應不泯，待將辭藻掞天庭。
挽都務弟  其一 衛宗武
功名剩擬著先鞭，永訣於今十九年。地下那知多歲月，人間別是一乾坤。生前桂籍身如在，死後芸編子竝傳。己巳歸藏無欠事，獨憐埋玉重凄然。
挽都務弟  其二 衛宗武
襲舛承訛俗尚仝，爲謀所喜適吾從。傷心幾載鴒原夢，灑淚今朝馬鬣封。梁棟材嗟空故木，珠璣香喜長新松。最忻壤樹首丘正，祖壠葱葱佳氣鍾。
挽林梅癯 衛宗武
晚擢亞科躋憲掾，擬航選海竟無緣。苦吟方與甫俱瘦，疏影俄隨逋已仙。谷水吟編多手澤，廣陵琴趣得心傳。年幾八秩身何憾，老友凋零重愴然。
挽王總幹父知縣 衛宗武
蜀溪名閥世爲儒，祖擢巍科子亦如。從仕爲民辭薦牘，移忠有後竟懸車。一生冰蘗節愈厲，兩度絃歌政可書。共擬瀧碑表親墓，詎知簪笏化犁鋤。
春日 衛宗武
化工溥至仁，生機運不停。榮觀徧原野，宇宙一丹青。
望霽 衛宗武
陰陽互闔闢，宇宙幾洪荒。重明麗乎正，萬象生輝光。
覽古 衛宗武
治忽無常形，今古無常勢。必有非常人，以制非常世。
和黄山秋吟 衛宗武
有山靜而秀，有水清且漪。風霜空宿翳，草木含幽姿。
題畫軸卷後 衛宗武
林阜玉參差，寒烏千萬斯。直疑飛繞處，錯認月明枝。
蜘蛛 衛宗武
經緯智何多，網張猶設羅。但知爲物穽，更有物誰何。
蜂 衛宗武
爲巢倒懸樹，竅竅自成房。螫人雖有毒，終爲人所傷。
蠅虎 衛宗武
狀有類蛛蝥，見物常勇投。奮身如虎猛，所得亦蠅頭。
詠蠅 衛宗武
營營止于棘，或赤而或黑。皓皓染成汙，姦魂併佞魄。
螢 衛宗武
本從腐草生，聚爲寒士燈。一朝書課效，功寧不汝矜。
絕交 衛宗武
北山有鳴鴞，不潔而嗤鳳。宜下絕交書，塤箎非伯仲。
次韻賦蠟梅  其一 衛宗武
將到窮冬寂寞鄉，誰知花事未渠央。最憐剪蠟翻新樣，却笑燒鉛作素粧。
次韻賦蠟梅  其二 衛宗武
能向早梅前獨秀，何妨秋卉後纔香。祇嫌一種開何晚，直待東風爲發揚。
和詠梅  其一 衛宗武
獨占東風第一籌，孤芳不與衆芳侔。飄零猶待調金鼎，未逐凡花浪蕊休。
和詠梅  其二 衛宗武
點檢春工首到梅，枝枝羞澀未全開。試看詩句相料理，換得清香入夢來。
和詠梅  其三 衛宗武
年前疎秀明於雪，年後芬敷蓊若雲。有色有香尤耐久，十分春事占三分。
春日 衛宗武
天公要與物爲春，人事紛紛藹若雲。錦繡山川誰管領，祇應魚鳥得平分。
和海棠韻 衛宗武
鬢霧鬟雲襯臉紅，嫣然一笑倚春風。直疑傾國傾城魄，聚入此花顔色中。
爲慈上人賦雲溪  其一 衛宗武
油然出岫擘晴綿，點綴青空水接天。心跡兩閒無俗累，靜觀飛躍樂魚鳶。
爲慈上人賦雲溪  其二 衛宗武
白衣蒼狗任從渠，不礙波涵一太虛。雅契高僧方寸地，卷舒流止自如如。
和象翁絕句  其一 衛宗武
春花色色俱成夢，夏實纍纍結滿枝。獨有葵榴媚清晝，薰風時度五絃詩。
和象翁絕句  其二 衛宗武
恰好軒窗傍竹開，絕勝舞榭與歌臺。樅樅甲刃丈夫立，彈壓炎威不敢來。
和象翁絕句  其三 衛宗武
舟行必水陸行車，此地無桑只種麻。安得野蠶生活萬，化成絲繭徧家家。
和象翁絕句  其四 衛宗武
浮生一夢寄南柯，烏兔雙馳迅若梭。世事如棋知幾變，捄時無著奈時何。
和丹巖  其一 衛宗武
芳事從今鼎鼎來，看看花片撲樓臺。一和既盎寒如掃，錦繡香中圖畫開。
和丹巖  其二 衛宗武
玉女裁花撒碎瓊，寒威凜凜壓山屏。消殘猶自衒天巧，點綴裙腰一半青。
和丹巖  其三 衛宗武
絳帷深密障嚴霜，衿佩芬芳聚一堂。竹外琅琅聽春誦，咿唔聲裏带詩香。
和丹巖  其四 衛宗武
一片花飛未減春，方來赬紫蓋如雲。新晴賸擬扶鳩杖，試探芳辰有幾分。
和丹巖  其五 衛宗武
餘寒威壓皚浮瓊，粉黛羣空欠肉屏。欲著春衫憶纖手，不勞陸展染青青。
山行  其一 衛宗武
曲波岸岸浮清嶼，綠樹村村間野花。一望川原春冉冉，斷霞殘照落栖鴉。
山行  其二 衛宗武
野芳未放青春去，林鳥長隨白日閒。山色殢人歸未得，杖藜日日扣松關。
山行  其三 衛宗武
麥畦桑隴夾蔬花，遠水暉暉日欲斜。一片野光涵列岫，翠微深處有人家。
山行  其四 衛宗武
古寺僧窗借榻眠，桑柔柳暗乍晴天。夢殘一枕春酲醒，木杪鐘聲破曉煙。
山行  其五 衛宗武
樂天不廢空門友，杜老猶交贊上人。茶竈筆床時一到，研譚盡日與僧親。
山行  其六 衛宗武
兩度來遊飽看山，又回雙槳遡晴瀾。山光每恨舟難載，點染篇章作畫看。
山行  其七 衛宗武
山橫數里如鬟聳，水界千疇似砥平。花事已闌農事動，村村雨足一犂耕。
山行  其八 衛宗武
紅紫飄零筍蕨抽，一年芳事又成休。榆錢萬疊春難買，落絮隨風萬點愁。
山行  其九 衛宗武
開到荼䕷花事休，婦桑男畝又從頭。陽春有脚堂堂去，萬縷垂楊繫不留。
山行  其一○ 衛宗武
亂擘晴綿清晝遲，陰陰古木綠雲齊。僧窗盡日無塵事，夢破一聲春鳥啼。
和沾上人韻 衛宗武
易地開山闢廣居，靜中妙趣契真如。自憐至老無聞達，拋却儒書讀化書。
壑下墓松詩 衛宗武
聳壑松林逾百尺，幾年培植至今存。可憐一旦成薪槱，曾見曾高長子孫。
霅山和丹巖晚春韻  其一 衛宗武
疊疊青山疊疊林，風松石澗自成琴。箇中迥與世塵隔，試問入山深未深。
霅山和丹巖晚春韻  其二 衛宗武
密依林谷遠風埃，貞色幽姿不假裁。九畹芳殘猶有蕙，光風拂拂轉香來。
霅山和丹巖晚春韻  其三 衛宗武
雨芽初試美於飴，尤勝新醅出榨時。坐對青山兩清絕，肝脾溢出百篇詩。
霅山和丹巖晚春韻  其四 衛宗武
窮源幾曲徑深長，隠隠野花時度香。喬木森森走虬鳳，稚松疊疊散牛羊。
霅山和丹巖晚春韻  其五 衛宗武
二阮當年總解詩，夷吾父子亦能棋。家庭粗有消閒樂，未似登山臨水時。
霅山和丹巖晚春韻  其六 衛宗武
十分花事九分隳，開到木蘭春已漓。惟有松筠助山色，青青不改歲寒枝。
霅山和丹巖晚春韻  其七 衛宗武
衆植惟推杞梓尊，鄧林翹楚已無存。誰家一樹花浮雪，猶喜刺桐花有孫。
霅山和丹巖晚春韻  其八 衛宗武
未許歸船轉柁牙，愛山猶戀自山家。牡丹開盡春無幾，狼籍東風楊柳花。
霅山和丹巖晚春韻  其九 衛宗武
應接山光到夕陽，候禽聒聒送春忙。年華鼎鼎催人老，將見青青梅子黄。
霅山和丹巖晚春韻  其一○ 衛宗武
面面青山悅客情，扶筇到處有雲生。歸來瀹茗陪僧話，百尺喬松鶑數聲。
宣妙寺偶成  其一 衛宗武
翠玉光中藤拄杖，綠雲叢裏竹提輿。幽尋是處堪盤泊，絕勝當年五馬車。
宣妙寺偶成  其二 衛宗武
滿座清風來古木，半窗斜日下危岑。觀僧弈罷了無事，一枕凉生冰雪襟。
喜晴 衛宗武
積澇初收喜氣浮，三農不負稻粱謀。臨流一望舒眵目，數疊青巒萬畝秋。
和黄山秋吟  其一 衛宗武
錚然梧葉響敲風，凉月疎星秋正中。萬頃水花渾老盡，一簪醉日倚殘紅。
和黄山秋吟  其二 衛宗武
珠露瀼瀼金作風，秋聲凄怨入焦桐。駸駸碧樹霜痕染，那復宮題葉上紅。
和黄山秋吟  其三 衛宗武
瀟瀟清思浩無涯，紅蓼灘頭屋數家。小艇尋秋緣葦去，紛紛雪絮訝楊花。
和黄山秋吟  其四 衛宗武
從教日日把巫焚，無補河流一尺渾。甘霔要從方寸出，土龍芻狗不須論。
和黄山秋吟  其五 衛宗武
何草青青不漸黄，班姬悲扇語凄凉。佳人笑別乘鸞女，相見毋嫌日尚長。
和黄山秋吟  其六 衛宗武
氣序循環盛復衰，花隨春老葉秋飛。一年光景消磨半，又見羅衣換葛衣。
雨中過秀城 衛宗武
萬井民廬接梵宮，鼓聲悲壯麗譙雄。人民郛郭渾如舊，煙雨冥迷黯淡中。
山中新霽 衛宗武
宿雨初收曉日升，晴川遠浸數峰青。西風一洗林巒翳，收拾秋容入畫屏。
賡沈贊府題二陸草堂  其一 衛宗武
二俊書堂歷幾秋，風雲壯志浩難收。儻知蓴美過羊酪，應返故山尋勝遊。
賡沈贊府題二陸草堂  其二 衛宗武
落木蕭蕭古寺秋，翠屏如畫雨初收。堂基千載書香在，誰爲機雲記舊遊。
聞桂 衛宗武
山光水色染秋容，天際明霞一線紅。冉冉有香來鼻觀，廣寒花氣散晴空。
訪桂 衛宗武
行秋徧歷谷之陽，粲粲巖花競晚芳。僧宇盡成金粟界，天風處處散天香。
和僧房巖桂 衛宗武
疊金綴粟映明霞，移下蟾宮一樹花。最好色香俱洗凈，紛紛桂子落袈裟。
近吟  其一 衛宗武
泉石涓涓作玉鳴，天寒林靜鳥無聲。松香一篆書橫几，人與秋山一色清。
近吟  其二 衛宗武
歷歷疎林點暮鴉，幽幽雨砌菊猶花。浮雲卷盡四山碧，倚徧喬松待月華。
近吟  其三 衛宗武
七十三年老病身，扁舟於此往來頻。吳興故老消磨盡，却認青山作故人。
近吟  其四 衛宗武
晚年打透利名關，十載尤欣老得閒。擬約綺園爲隠侶，却愁無處覓商山。
墳庵棋罷對月 衛宗武
僧庵恰好傍山坳，門外幽泉碎玉敲。棋罷道人心似水，一鈎新月掛松梢。
閲道書  其一 衛宗武
穆穆皇皇九五居，舍儒爲政豈良圖。不思濟世思超世，佞佛求僊總是愚。
閲道書  其二 衛宗武
抱璞含和道俗同，寥寥萬代想皇風。後來賢智知多少，未似當年牧馬童。
出城山墓域行至趙村 衛宗武
纔出城山路，雲收霽景呈。乾端頓軒豁，山色更晶明。遠近煙村露，微茫野水橫。平頭今七十，此地幾經行。
至霅白莞澤步入唐村 衛宗武
舍舟而從陸，邐迤步巑岏。綠畦平野寬，青嶂四面還。春容千萬狀，平挹跬步間。行行二十里，窈窕入我山。故山迎故人，禽鳥俱懽顔。清泉響琚珮，列峰擁髻鬟。回視塵囂廛，相去隔幾關。幽谷多白雲，可與相對閒。不妨自吟哦，但恐好句慳。更須窮勝事，尚喜兩脚頑。皇皇欲何之，並遊當忘還。
耕漁處 衛宗武
清漣萬頃渟爲湖，湛湛一鏡涵太虛。其旁鱗次田莓莓，四望沃若皆膏腴。蔬畦麥隴間碧樹，洲蘋岸蓼連平蕪。水村落照晚鍾寺，中有一山成畫圖。鄭谷無此寬閒野，嚴瀨無此浩渺區。更於何所堪下釣，更於何所堪荷鋤。誰與卜築於此居，峨然其冠孔氏徒。時哉不偶堪遯世，垂緡把耒以自娛。興來風月入吟嘯，錯落吐出鮫盤珠。人惟內省有足樂，眇視外物芻狗如。膏粱於此且不願，況爲鱣鮪而施罛。則知之子命名者，是特寄意耕與漁。豈亦伯成子高之在野，莊周濠上之觀魚。
雁來紅 孫吳會
眩碧成朱被眼瞞，分明是葉作花看。道人本不知香色，只與窗前草一般。
句 孫吳會
遊人只解遊晴晝，風雨朝昏盡屬君。
秋晚懷友 程洙
長亭一樽酒，猶記別時斟。碧草思前夢，黄花見此心。關河秋北望，天地日西沈。遥想山中桂，何人月下吟。
雨晴 程洙
溪雨生流水，山晴出白雲。花來風逐逐，泥遣燕紛紛。客路猶千里，春光已十分。歸從都下者，相遇說新聞。
奉送丞相訥齋程先生二首  其一 程洙
先生富貴本無心，冰節從來照士林。三載調元名愈重，七章告老意何深。九重屢挽音形玉，一念難回歸散金。此是吾邦真偉事，清風萬古孰追尋。
奉送丞相訥齋程先生二首  其二 程洙
公相胸中藴識幾，中和不假佩弦韋。人心未免自强弱，公論何嘗無是非。歲到寒時知勁節，事當難處見圓機。便須再出扶宗社，未許從容戀翠微。
玉山道上 鄧有功
玉谿谿上雨聲乾，日暮東風客衲寒。數樹梅花吹作雪，行人猶自倚闌干。
客信豐寄劉起潛  其一 鄧有功
怪得寒燈昨夜花，五更歸夢倏還家。多情兒女傷離別，爭挽征衫問鬢華。
客信豐寄劉起潛  其二 鄧有功
魚苗客子去成羣，野笑狂歌慢慢行。三十里頭齊頓住，聞官早過吉州城。
客信豐寄劉起潛  其三 鄧有功
錦衣戍卒豎霜矛，彈壓鹽丁過嶺頭。三月聞韶堪歎息，南中還是一年憂。
客信豐寄劉起潛  其四 鄧有功
嶺南咫尺莫如虔，和暖嚴寒別有天。一夜詩魂清到骨，曉霜封却釣魚船。
賀劉掞赴召史館校勘 鄧有功
秋堂風露聲唔咿，青燈一點昏兩眵。蟫魚蠹紙老白日，未識心宇包黄羲。麟膠飲盡霜兔泣，儷花鬭葉紛奇姿。少年輕裘舌秦衍，睥睨六印京塵緇。平生眼底厭糠秕，自對春風樂沂水。搜奇抉怪問子雲，載酒歸來成獨醉。金刀喜有南鄰翁，曾吹藜焰丹霞峰。白雲滿榻呼不起，斜日倚仗酣秋空。紫皇一夕下綸旨，細祓丹鉛勘文字。會將一語贊陽秋，高入九天卑九地。聖明勛業琬琰儲，不獨焜燿冰銜書。兩朝蒐輯摩日月，往往呼喝羞庭衢。廬陵健筆人莫贖，南豐瓣香竟誰續。西江浩浩流古今，莫遣白頭愧青竹。
送曾子華遊贛 鄧有功
丈夫達有遇，出令走千里。焚香玩太空，宴坐塵不起。云胡子曾子，不自樂沂水。風烟挾兩袖，足跟尚芒履。持被直承明，三省良未巳。觀君氣如虹，接淅亦可美。昔年子長游，落筆妙信史。三蘇出岷峨，文章仰歐子。此行崆峒嶺，萬事寧足侈。鬰孤有奇觀，佳句公摩洗。予生事斗室，出若畏瀾蠡。長安歌狹邪，神鼎鑄螭鬽。窮通匪同途，動靜實一理。時止復時行，願與參此義。
遣興  其一 吳汝弌
弱齡性淡泊，鄭圃吾其師。及茲拙生事，窮窘常經時。無方可紆急，何以宣中懷。柴門蔽殘席，咏書倦徘徊。呼兒促觴至，目翫天雲飛。山鳥送新響，日遲花露滋。頹然醉簷下，不省何如時。雖非富貴樂，富貴乃所乖。
遣興  其二 吳汝弌
疎松碎明月，密竹篩清風。親交昔與別，若謂行相從。延企邈不及，音容隨想生。諒彼亦耿耿，飛爽留空形。援琴不能寐，意乃多於聲。晤言豈無偶，眷眷詎可忘。
遣興  其三 吳汝弌
編蓬諧夙心，尊古豈文義。所得靡有言，應酬聊爾耳。室中無萊婦，童弱偶成四。團欒寧無思，達此天亦蛻。客來問長鬚，新醅可篘未。行行陟高岡，一顧俯煙水。客去不肯留，吾歸且休矣。
歲終呈一齋  其一 吳汝弌
磊砢千丈松，清陰蔭林丘。豈無棟梁用，匠伯不見收。匠伯恐未良，棟梁終有求。天風叶偃蓋，五雲常爲浮。
歲終呈一齋  其二 吳汝弌
學道非學世，韜精養中和。紆朱各自貴，誰肯聆商歌。皦皦大聖心，脗然空自多。著書後子雲，千載應不磨。
酬玉汝  其一 吳汝弌
磔攘畢春氣，長嬴換新綠。爽風吹凉光，紉餌釣山淥。鯈魚噀水香，菰蒲削藍玉。老景結清和，心花委濠濮。
酬玉汝  其二 吳汝弌
日暮雲倒飛，苦雨濕茅屋。奇哉五碎金，青草眠黄犢。天行貴葆真，心骨迥凡俗。一尺黄菊花，秋風播芳馥。
遊石仙分韻得觀字 吳汝弌
閑攏兩袖秋，步入沖寂觀。古樹老雲中，仙居毀巖半。是時零雨高，葉脫凄風亂。怪禽走何忙，澀水流不漫。那知張郎仙，譎幻敢懸斷。雷書貯紅崖，愚下浪傳贊。符碑儻長靈，鬼物豈歌喚。尚云劍埋山，安得急推斷。冷翁亦張徒，精氣不知散。死坐豫樟空，鑿竅競窺看。何不葬山原，不然棄江沜。烏鳶與螻蟻，豈食吾一貫。獨流天地間，萬古亙光燦。神仙固渺茫，此事良可惋。忍哉偷兒狂，更擣泥腹爛。我來擬少休，亭壓不敢玩。黄冠四三人，拙野只欲竄。延坐無好言，令我住凉館。飯餘且縱觀，逸興薄霄漢。琴鳴著高彈，弈勝出奇算。歗咏壺隠樓，撫事發長嘆。大書同人名，聊欲記遊翫。陰霾淰輕寒，日色倏昏晏。倩人買村醪，煮芋疊肴桉。清坐二更深，一睡各鼻鼾。曉來登巖頭，棘路解羈絆。劃開天蓋寬，遠景過飛翰。幽藂摘新查，窺險身發汗。居然束歸裝，重下西巖畔。我思古之人，豈只局窮閈。觀海登泰山，深高世間冠。斯巖雖荒榛，樂事實昭煥。人心本然同，今古未容判。終當駕雲風，高蹈無畔岸。作詩示兒童，茲遊吾豈但。
朅來  其一 吳汝弌
嶺上朅來觀白雲，翔鸞奮鶴浮天英。斜開錦繡春樹滿，溶溶半露遥山青。忽然變現成蒼狗，萬里長風霍無有。海龍塞氣不敢吹，日照虛空無老時。
朅來  其二 吳汝弌
嶺上朅來弄明月，千里銀光寒不缺。蝦𢋙魍魎走死盡，直數秋毫上金闕。心如此月月如心，嗒然獨據無絃琴。騰騰轉空白日晝，詩带流星過南斗。
讀柴桑集 余觀復
游心太古初，得句萬物表。平生一罇酒，寂寞三逕小。有琴不張絃，正以知音少。伊予挹殘芳，道心炯相照。北窗清夢長，山間自啼鳥。吾欲問先生，天闊白雲杳。
咏懷 余觀復
山容洗眼青，江光照肌白。翻枝鵲查查，抱葉蟬嘖嘖。蒹葭摇風聲，梧桐淡秋色。草木了無能，陰陽互相激。人於大化中，真成逆旅客。藏舟夜半移，不假賁育力。塵網罩八紘，貪夫受羅織。蹇予丘壑姿，一室頗安適。荒尋縱奇懷，清詭吊塵迹。風摇泛海槎，雨澀登山屐。世遠事荒唐，天高興寥閴。渺渺孤征鴻，一舉振六翮。此意人莫知，獨嘯巖扉寂。
寄伯成  其一 余觀復
昔別青梅酸，今來黄葉墮。葉墮却歸根，窗隙見駒過。大巧亦自然，小智空瑣瑣。一言取封侯，千金賈奇禍。達人知倚伏，去就無不可。天公亦可爲，妙用正在我。
寄伯成  其二 余觀復
風雅不可復，亦乃世代然。君看黄初語，已減河梁篇。神思透溟涬，至寶辭雕鎸。黨欲剩著語，不如寂無言。
梅花引 余觀復
耨銀雲，鋤璧月，栽得寒花寄愁絕。陽和一點來天根，春滿江南誰漏泄。珊瑚作樹玉爲膚，沉水熏香檀吐屑。野橋橫，寒澗潔，斜梢舞破屋角烟，老樹壓殘牆角雪。風流不肯王謝儔，孤高尚笑夷齊劣。蕭然與俗最無緣，此話難明向誰說。絕愛西湖君，暗香浮動月黄昏。亦愛東坡老，竹外一枝斜更好。二仙去矣花寂寥，著語壓花花不倒。誰能淡筆傳其真，誰能楚語招其魂。參橫月落興未了，三叫花神聞不聞。花影摇摇情默默，冷透吟脾醒醉魄。問渠桃李豈知春，西抹東塗受春役。自然香，無色色。譙樓角動霜初飛，蕭寺鐘鳴天欲白。披衣遶遍樹頭行，判斷人間風月國。
梅花 余觀復
羣卉皆輿隸，孤標真聖賢。乾坤清不徹，風月興無邊。生意春常在，貞心晚更堅。騷經雖不載，已入二南篇。
山居即事 余觀復
密竹環茆舍，應無俗士過。睡濃嫌日出，坐久厭塵多。鬭雀翻危葉，饑鵝唼短莎。世涂真九曲，奔走欲如何。
梅花 余觀復
自是孤芳集大成，紅紅白白漫爭名。天邊差有雪堪亞，世上更無花敢清。筆到花光空幻相，句如和靖藹遺聲。一枝勾引窗前月，冷淡相看太古情。
次韻春日 余觀復
日淡風輕養物華，老天將此付詩家。人情巧似營巢燕，春意忙於赴壑蛇。寂寞蘭亭空有感，凄凉金谷竟誰誇。絕憐狂甚樊川杜，枉殺吟情豆蔻花。
次韻 余觀復
榴簇殷紅竹迸青，風驚簷玉一時鳴。晚來幽趣無人解，流水聲中看月行。
步遶 余觀復
步遶蒼苔自詠詩，吟情惟有澗泉知。山猿忽地來偷果，攀斷庭前烏桕枝。
木犀 余觀復
盤盤老桂樹，金屑黄𩰀鬆。孕此無盡香，襲襲乘西風。幽人爲延佇，古意滋無窮。王孫招不來，西郊草蒙茸。欲以遺遠者，道阻嗟難從。□□不忍替，攬之寄房櫳。夢魂怳而清，夜午超鴻濛。常恐芳氣歇，我恨何時終。
堯任舜禹行 釋文珦
堯任舜禹，聖化日熙。二臣至德，惟堯克知。明良胥會，徵庸弗疑。佐命垂統，股肱綱維。行堯之道，蚤夜孳孳。上齊七政，大錄萬幾。與人爲善，念茲在茲。舉相去凶，咨牧授時。執德於心，其化若馳。洪水滔天，浩浩無涯。下民昏墊，荒度爲宜。乃乘四載，奠決刊隨。櫛風沐雨，手胼足胝。四海會同，九澤具陂。誕敷文德，帝命是祗。翔泳咸若，鳳皇來儀。堯嘉厥功，翕受敷施。同聲相應，百僚師師。是知官人，安危之基。用賢則安，用佞則危。惟彼陶唐，百工允釐。後世有述，先天弗違。能賞能禪，纘承伏犧。爲民之極，黄收純衣。明並日月，照臨無私。不言而治，端拱無爲。民無能名，蕩蕩巍巍。惟天爲大，惟堯則之。先聖斯言，當深致思。或未之思，室是遠而。
天地無窮行 釋文珦
天地無窮，人處于中。三才既兆，庶類皆通。至聖立極，萬方所宗。如星拱北，如水朝東。垂衣而治，天下爲公。孝慈道廣，是謂大同。自茲而降，謀用是崇。兵由此起，彊弱相攻。上下分亂，莫知適從。匪茲禮義，曷能靖共。順之者吉，逆之者凶。不能率此，斯曰顓蒙。窮通得喪，實維降衷。巧愚不與，係於遭逢。毋肆小智，以菑厥功。安時處順，於焉考終。
天道夷簡行 釋文珦
天道夷簡，蕩蕩巍巍。人心不然，大行險巇。轉眼翻覆，誠不易知。忠或見疎，信或見疑。離間致入，寧復顧思。昔者繾綣，終焉棄遺。聖如周公，王猶不知。孝若申生，姬能死之。在彼盛時，尚有爾爲。况乎季世，顛倒是非。讒人飽祿，志士苦饑。俯仰今古，其誰不悲。命懸于天，逆之爲嗤。沖靜無患，進取必危。守道安危，其殆庶幾。禍福之兆，可以理推。夷齊去周，西山採薇。黄綺避秦，商巖茹芝。景行先哲，良足爲規。規而罔念，雖悔何追。
天道雖遠行 釋文珦
天道雖遠，人心匪殊。內直不欺，與天爲徒。對越無媿，陟降恒俱。祝史陳言，曾非矯誣。桑林之禱，金縢之書。至誠感通，如皷應桴。神人以和，大信以孚。不勉不思，自止于符。天有常道，人無異塗。志斯一矣，天其遠諸。大道既漓，人心日渝。背天從欲，覆族亡軀。作善降祥，爲惡速辜。聖言孔彰，是訓是謨。一念之差，千里而迂。惟當自修，以反厥初。
別日何易行 釋文珦
別日何易，會日何難。道路修阻，山川鬰盤。寤寐懷思，涕泣汍瀾。思君不已，損我容顔。時歌舊章，期以自寬。歌終太息，反開憂端。孤鴻嘹唳，過彼雲間。欲托遺音，遐征不還。出戶徘徊，風露淒寒。明月皎皎，星斗闌干。羅帷飄揚，顧影難安。耿耿長夜，摧此心肝。
北遊朔城行 釋文珦
北遊朔城，險阻艱難。荒溪遐曠，穹谷紆盤。白日晦景，陰雲洞寒。凝冰不冶，積雪寧乾。凍草色死，北風聲酸。林嘯猛虎，路多胡犴。愁腸分裂，趼足蹣跚。風餐不飽，露宿難安。別離之苦，維昔所歎。懷哉征人，曷云來還。
山中放歌 釋文珦
春草離離，秋蘭猗猗，足紉吾衣。南山有芝，西山有薇，足樂吾饑。誰信誰疑，誰是誰非，足亡吾機。或瘞或焚，或暴或沉，足爲吾歸。生浮死休，已而已而，出山何爲。歌闋聲消，隠几而息，夢爲飛雲。遨遊八極，我爲雲邪，雲爲我邪。無待無得，窅然皆喪，自適夫道。吾心之適，富兮貴兮，吾不與易。
靈鳥篇 釋文珦
嘗聞有靈鳥，其名爲鳳凰。九苞信嘉瑞，五色成文章。其宿必丹穴，其鳴在朝陽。有德斯出現，德衰還伏藏。始至於少皡，再巢於陶唐。舜恩被動植，聞韶復翺翔。閔其出非時，見歌於楚狂。仲尼歎不至，是亦爲世傷。蕩蕩二千齡，孰能致斯祥。當今邁三五，君明臣且良。其或一來儀，足以慰萬方。鳳兮儻不來，吾淚徒滂滂。
羌笛 釋文珦
美竹生窮崖，西人翦爲笛。制度誠簡易，不假金玉飾。五音既繁會，八音亦交出。鳳鳴何雝雝，龍吟尤歷歷。貪者聽之廉，愁者聽之懌。悍者聽之和，勞者聽之佚。遺調感人多，今人孰能識。空復想桓伊，三弄楚天碧。
悠悠萬里行 釋文珦
悠悠萬里行，河畔草青青。青草有衰歇，遠行無期程。秦既滅六國，驅民築長城。長城三千里，將以限胡兵。城邊沙水寒，飲馬馬悲鳴。築夫困久役，誰無鄉土情。父母念孝養，室家歎孤嬛。萬一死於築，白骨空支撐。膏血脂草莽，魂魄亦飄零。苦哉築城人，舉杵無樂聲。仁守國自固，不仁禍斯宏。祖龍不知此，縱暴勞蒼生。高明鬼瞰室，天道常惡盈。長城徒高高，不救秦祚傾。豈若唐虞君，垂衣燕泰寧。至德亙萬古，巍巍不可名。
征婦怨 釋文珦
寧爲路傍草，莫作戰士妻。初嫁席未溫，夫今戍遼西。憶與夫別時，山川正飛雪。腰間弓箭重，冰凍馬蹄裂。夫君在萬里，如何可相求。瞻彼日月光，使妾心悠悠。悠悠復悠悠，想思曷云已。夜夜勞夢魂，遥遥渡遼水。軍中有紀律，君當慎終始。勿以念室家，無心事戎壘。自昔忠義人，從軍皆效死。
杜宇朝夕啼客舍檐樹間 釋文珦
杜宇蜀帝魂，啼時吻流血。知有思歸人，日夜啼不絕。吾歸渺無期，汝啼豈易說。故宮春草深，高堂滿簪雪。
讀史有感 釋文珦
明良但間作，瑣瑣常相因。讒諛既得志，聖哲多罹屯。大化造萬物，差品難具陳。薰蕕不同器，仁暴當異倫。使之混而處，枘鑿安能親。西伯居羑里，仲尼傷獲麟。遂使黄綺徒，商山終避秦。潄泉茹紫芝，揮手謝世人。
戒奢 釋文珦
羲農至舜禹，所尚惟樸素。迨及三代衰，君臣皆不度。其源既已開，展轉若塗附。秦漢距陳隋，相沿少知悟。傷財而害民，多不能永祚。乃知縱奢淫，天人所同惡。金玉不可衣，錦綉不可茹。所貴在農桑，工巧皆民蠹。
秋胡詩 釋文珦
潔婦與秋胡，以禮成配匹。畢結方五朝，秋胡事行役。道塗既云遠，年運亦易徂。日月迭相代，五回見榮枯。秋胡仕侯邦，音塵久疎絕。誓言奉姑嫜，秋霜擬貞潔。春日行採桑，援柯向前林。秋胡倏來歸，相逢贈黄金。重義不受金，采采實筐篚。歸來見夫婿，乃是贈金子。苦辭讓其諐，投身入淵死。豈是不愛身，示心如此水。
浮萍寄水行 釋文珦
浮萍寄諸水，漂流本無根。倚水以爲命，然後生意蕃。女子方在室，怙恃父母恩。及其既結髮，託身向他門。室家以禮合，偕老古所敦。畢力閨中事，未嘗憚其煩。夙興而夜寐，黽勉無後言。德音罔違越，生育皆充完。夫壻輕薄兒，翻覆何無端。青天起雲雷，無風作濤瀾。中情一朝異，棄舊淫新婚。宴爾如兄弟，視我同讎怨。非唯不見答，暴怒難具論。妃耦道遂喪，安能久自存。祇憐妾薄命，仰天每長歎。願還念昔者，無爲卒相諼。
靜夜不寐行 釋文珦
靜夜不遑寐，秋氣殊清清。霜露塗庭蕪，隕葉摧枝莖。西風更蕭騷，萬竅皆同聲。蜻蛚亦含悲，嘖嘖牀下鳴。出門一以視，青天綴繁星。三五正縱橫，北斗方斜傾。飛鴻朔方來，迢迢困遐征。中路失儔侶，隻影何煢煢。感物懷遠人，徘徊以屏營。心折不能言，默默徒憤盈。
贈道士褚雪巘 釋文珦
褚君樂嘉遯，門徑多青蕪。心同水月皎，身與山雲俱。古壁懸篆籀，不愛燒藥鑪。南華註已畢，終然得玄珠。高風度寥廓，逸韻淩江湖。策杖時過我，以我機事無。中情了無取，斯爲真隠徒。知已換凡骨，何時上清都。
賡趙別駕天寧古檜韻 釋文珦
檜龍奮頭角，百獸毋敢獰。居然護祇園，老鬽魂魄驚。本根既深固，樛枝任縱橫。秋城風雨癡，或躍常夜鳴。夜鳴不自已，江頭雲霧生。乘雲何所之，變化朝帝京。歸來氣尚豪，撼動老禪兄。空庭儼相對，健骨殊淒清。中林萬古松，或可爲同盟。蒲柳先秋凋，襟期信難并。異質誠正直，扶持乃神明。更看霜雪繁，黛色挺孤擎。
江頭雨霽 釋文珦
雨收江路涼，徐行吊孤影。遠岫夕陽明，平洲霽華靜。渡頭人盡歸，佳趣在漁艇。漁翁不自知，醉卧風吹醒。
鏡中放歌 釋文珦
日日行鏡中，身與白鷗同。閒蹤無滯留，清興何始終。紅蕖耀晨妝，綠蒲媚新叢。長歌對漁父，滄浪有遺風。
野外即事 釋文珦
春暮倉庚鳴，農家語堪聽。雨暘不違時，麥高桑葉青。烹豚酌清酒，廟中謝神靈。田蠶杯珓好，歡聲動林坰。祭罷各分散，羣鳥啄餘腥。
結交 釋文珦
結交盡閒交，日欲共幽討。道人失前期，使我縈懷抱。清猿往相催，同來須及早。良恐秋風高，吹我杞菊老。
遠別曲 釋文珦
問君何所之，執手立前墀。可堪爲遠別，都不道回期。簷間蠨蛸蟲，似知妾心悲。纏綿結離恨，千絲仍萬絲。
投宿山家 釋文珦
山家忘四時，力作倦還息。鴉鳴知欲曙，雞栖念當夕。兩男皆長成，盡解供賦役。季女方及笄，亦復能紡績。老翁獨無事，醉飽岸巾幘。喜客到柴扉，掃室具枕席。棗栗非外求，園蔬更堪摘。殷勤話生理，頗覺計自得。我生獨何爲，轉徙常寄食。語殘燈欲死，草際蟲嘖嘖。
廢塚 釋文珦
荒草沒頹垣，知是何人墓。高頂上牛羊，空間住狐兔。行旅爲傷神，子孫在何處。飋飋起悲風，蕭騷白楊樹。
鄞江送友 釋文珦
西風日夜起，江上楓葉赤。可憐未歸人，復送行遠客。相見鬢毛改，轉覺世路迫。他日慰相思，豈必在書尺。薄俗能移人，出處當自力。
喜晴  其一 釋文珦
郊行雨初歇，野徑泥猶滑。斜日照殘雲，雲邊飛鳥沒。別浦有行舟，乘流櫂歌發。對景未能去，沙頭待新月。
喜晴  其二 釋文珦
經旬雨不斷，今日喜新霽。杖策東臯行，桑柘陰翳翳。蠶老欲登箔，菜麥亦可刈。田園足生理，外此盡誤計。父老誠見客，吾駕從茲稅。
客夜 釋文珦
客館何寥寥，明月竟窗戶。青天懸列星，零露霑宿莽。懷感不遑寐，起坐聽漏皷。聽罷復重聽，聽徹三四五。
觀海 釋文珦
粵自兩儀分，溟波長諸水。涵渟昭體量，沆瀁無涯涘。一目但浺瀜，百川競輸委。東聞號扶桑，西或稱濛汜。浴日揚明輝，浮天忘表裏。神靈奠厥居，鱗介安攸止。蜃氣成樓臺，珠光耀坁沚。漁商所依憑，利用何窮已。鼓楫通九夷，乘風超萬里。初唯見平相，漸得悟深理。儻可覓蓬萊，當從赤松子。